text:
TA ENYILIA
Dzigbãnyawo Tui, Gake Edo Dzi
1. Nu ka tae nuxaxa kple konyifaɣli nɔ ɖiɖim le afi sia afi le Silo?
SAMUEL kpɔ ale si amewo le nu xam le Silo eye wòte ɖe edzi vevie. Ðeko wòle abe ɖe aɖatsi zu tɔʋu le sisim le dua me ene. Afe neni mee wole nyɔnuwo kple ɖeviwo fe avifafa sem le esi wose be yewo fofowo, srɔ̃ŋutsuwo, viŋutsuwo kple nɔviŋutsuwo matrɔ agbɔ va afe o? Nu si míenya koe nye be Filistitɔwo ɖu Israel viwo dzi vevie, eye aʋawɔla 30,000 sɔŋ bu wofe agbe, evɔ ɣeyiɣi kpui aɖe do ŋgɔ na esia la, wowu Israel vi 4,000 le aʋa bubu aɖe me.—1 Sam. 4:1, 2, 10.
2, 3. Afɔku siwo dzɔ tsiã ɖe enu kawoe na ŋutikɔkɔe dzo le Silo wòhenye ŋukpenya?
2 Afɔku siwo dzɔ ɖe wo dzi tsiã ɖe enu la dometɔ ɖeka koe nye esia. Nunɔlagã Eli viŋutsu vɔ̃ɖi eveawo, Xofni kple Pinehas, tsɔ nubablaɖaka kɔkɔe la tso Silo yi aʋagbedzii. Zi geɖe la, aɖaka vevi sia nɔa avɔgbadɔa, si nye gbedoxɔ si wotu wòle abe agbadɔ ene la, fe kɔkɔefea, eye wònyea dzesi be Mawu le wo dome. Dukɔa tsɔ Aɖakaa yi aʋagbedzi, elabena woble wo ɖokuiwo henɔ susum be akpɔ yewo ta abe atiblɛ ene ahana yewoaɖu aʋa dzi. Gake Filistitɔwo xɔ Aɖakaa le wo si, eye wowu Xofni kple Pinehas.—1 Sam. 4:3-11.
3 Ƒe alafa geɖee nye ema Aɖakaa nɔ avɔgbadɔa me le Silo, eye wòna bubu nɔ tefe ma ŋu. Gake eyae nye ema wotsɔ dzoe. Esi Eli, si xɔ fe 98, se nya sia la, emu le efe zikpui dzi dze anyi ɖe megbe, eye wòku. Toyɔvia si zu ahosi gbe ma gbe ke la hã ku le vidziɣi. Hafi wòamia nu la, egblɔ be: “Ŋutikɔkɔe dzo le Israel.” Nya madzɔgbeɖee wònye dzɔ le Silo vavã!—1 Sam. 4:12-22.
4. Nu ka mee míadzro le nyati sia me?
4 Aleke Samuel awɔ anɔ te ɖe dzigbãnya siawo nu? Ðe xɔse sesẽ le esi wòate ŋu akpe ɖe dukɔ sia, si ŋu Yehowa megale ŋudzedze kpɔm ɖo o, eye megale wo ta kpɔm o la, ŋua? Egbea la, mí katã míedoa go nɔnɔme sesẽwo kple dzigbãnyawo ɣeaɖewoɣi, eye esia ate ŋu ado míafe xɔse kpɔ. Eya ta na míakpɔe ɖa be nu kae míate ŋu asrɔ̃ tso Samuel gbɔ hã.
‘Edo Nu Dzɔdzɔe Wɔwɔ Ðe Ŋgɔ’
5, 6. Nu ka dzie Biblia he susu yi le fe 20 siwo me megafo nu tso Samuel ŋu o la me, eye nu ka wɔmee Samuel nɔ ɣemaɣi?
5 Le nudzɔdzɔ sia megbe la, Biblia megafo nu tso Samuel ŋu boo o, ke boŋ efo nu tso ale si Filistitɔwo tsɔ Aɖaka la dzoe, si wɔe be wokpe fu geɖe, eye wòfoe ɖe wo nu wotrɔe gbɔe la ŋu. Esi Biblia gafo nu tso Samuel ŋu la, fe 20 va yi. (1 Sam. 7:2) Nu ka wɔmee wònɔ le fe mawo me? Ŋuɖoɖoa le Biblia me.
6 Ŋɔŋlɔawo gblɔ na mí be do ŋgɔ na fe 20 mawo la, ‘Samuel fe nya dea Israel blibo la gbɔ.’ (1 Sam. 4:1) Nuŋlɔɖia ɖee fia le fe mawo megbe be Samuel tsana le Israel du etɔ̃ me fe sia fe ɖanɔa nyawo drɔ̃m henɔa masɔmasɔwo gbɔ kpɔm. Ne ewɔ vɔ la, etrɔna yia wo de, Rama. (1 Sam. 7:15-17) Edze fãa be dɔ geɖe nɔ Samuel dzi wònɔ wɔwɔm le fe 20 mawo me.
Togbɔ be fe 20 va yi le Samuel fe ŋutinya me si Biblia mefo nu tso eŋu o hã la, míate ŋu aka ɖe edzi be enɔ subɔsubɔdɔ wɔm na Yehowa vevie
7, 8. (a) Esi Samuel dze agbagba le dukɔ la ŋu fe blaeve megbe la, nya kae wògblɔ na wo? (b) Aleke dukɔ la xɔ Samuel fe dzidefonyawoe?
7 Eli viŋutsuawo fe gbɔdɔnuwɔna gbegblẽawo kple wofe nu fitifiti wɔwɔ na dukɔ la fe xɔse gbɔdzɔ. Edze abe le esia ta ame geɖe trɔ ɖe trɔ̃subɔsubɔ ŋu ene. Ke hã, esi Samuel dze agbagba le wo ŋu fe 20 sɔŋ megbe la, egblɔ nya sia na wo: “Ne mietrɔ ɖe Yehowa ŋu kple miafe dzi blibo la, ekema miɖe mawu bubuwo kple Astartewo ɖa le mia dome; mitsɔ miafe tame ɖo Yehowa ŋu, eye misubɔ eya ɖeɖe ko, ne wòaɖe mi tso Filistitɔwo si me!”—1 Sam. 7:3.
8 ‘Filistitɔwo fe asi’ sẽ ɖe dukɔ la dzi. Esi wònye be Filistitɔwo fe alɔ kpe Israel fe aʋakɔa dzi keŋkeŋ ta la, dzi ɖo wo fo be woate Mawu fe amewo ɖe anyi ale si dze wo ŋu. Gake Samuel ka ɖe edzi na dukɔa be nɔnɔmeawo atrɔ ne wonya trɔ ɖe Yehowa ŋu ko. Ðe wolɔ̃ faa be yewoawɔ esia? Ɛ̃, woɖe wofe mawuwo katã ɖa, eye “wosubɔ Yehowa ɖeɖe ko,” eye esia dze Samuel ŋu ŋutɔ. Samuel na wofo fu ɖe Mizpa, si le Yerusalem fe dziehe tonutowo me. Dukɔ la kpe ta, tsi nu dɔ, eye wotrɔ dzi me tso wofe trɔ̃subɔsubɔ fe nu vɔ̃ geɖeawo me.—Xlẽ 1 Samuel 7:4-6.
Esi Yehowa fe ame siwo trɔ dzi me la va kpe ta la, Filistitɔwo bui be enye mɔnukpɔkpɔ na yewo be yewoatu nu kpli wo
9. Mɔnukpɔkpɔ kae Filistitɔwo susu be esu yewo si, eye aleke Mawu fe amewo wɔ nui le vɔ̃ si lili wo la ta?
9 Ke hã, Filistitɔwo se be Israel vi gbogbo aɖewo kpe ta, eye wobui be enye mɔnukpɔkpɔ na yewo be yewoatu nu kpli wo. Woɖo wofe asrafowo ɖe Mizpa be woaɖadze Yehowa subɔlawo dzi. Israel viwo se be Filistitɔwo gbɔna yewo dzi dze ge. Vɔvɔ̃ ɖo wo, eya ta wobia tso Samuel si be wòado gbe ɖa ɖe yewo ta. Edo gbea ɖa, eye wòsa vɔ hã. Esi tadeaguwɔna vevi sia nɔ edzi yim la, Filisti-ʋakɔa gogo Mizpa. Yehowa ɖo Samuel fe gbedodoɖaa ŋu enumake. Yehowa na dzi ɖe gbe le efe dziku me. Nuŋlɔɖia gblɔ be ena dzi ɖe “gbe sesĩe ɖe Filistitɔwo dzi gbe ma gbe.”—1 Sam. 7:7-10.
10, 11. (a) Nu ka tae dziɖegbe si tso Yehowa gbɔ ɖe Filistitɔwo ŋu la anya nye nu madzɔkpɔ aɖe? (b) Nu kae va nye aʋa si wowɔ le Mizpa la me tsonu?
10 Ðe wòle be míasusui be Filistitɔ mawo le abe ɖevi sue siwo sina bena ɖe wo dada megbe le vɔvɔ̃ ta ne wose dziɖegbe ŋkɔ la enea? Ao, ŋutsu siawo nye aʋakalẽtɔ sesẽwo. Eya ta anɔ eme be dziɖegbe sia nye esi tɔgbi womese kpɔ o. Ale si gbegbe dzia ɖe gbe “sesĩe” la ko tae wovɔ̃ ɖoa? Ŋdɔkutsu dzatsɛe dzia ɖe gbea, alo ɖe ale si wose dziɖegbea ŋkɔ le towo dome lae na wovɔ̃a? Aleke kee wòɖale o, ena Filistitɔ mawo tɔtɔ, eye ŋɔdzi lé wo ale gbegbe. Esi amedzidzela siawo tɔtɔ alea ta la, ɖeko wode afɔ du me. Israel ŋutsuwo lɔ hoo ti wo yome tso Mizpa, eye wowɔ aʋa kpli wo ɖu wo dzi heyɔ wo ɖe nu agbadrofe geɖe va se ɖe Yerusalem fe anyieheɣetoɖofe ke.—1 Sam. 7:11.
11 Aʋa vevi aɖee wònye wowɔ gbe ma gbe. Le ŋkeke siwo katã me Samuel nye ʋɔnudrɔ̃la me la, Filistitɔwo nɔ sisim le Israel viwo nu. Mawu fe amewo gbugbɔ xɔ wofe duwo le wo si ɖekaɖeka.—1 Sam. 7:13, 14.
12. Nya si Biblia gblɔ be Samuel “do nu dzɔdzɔe wɔwɔ ɖe ŋgɔ” la gɔme ɖe, eye nɔnɔme nyui kawoe kpe ɖe eŋu wòyi edzi kpɔ dzidzedze?
12 Ƒe alafa geɖe megbe la, apostolo Paulo yɔ Samuel ŋkɔ kpe ɖe ʋɔnudrɔ̃la kple nyagblɔɖila wɔnutefe siwo “do nu dzɔdzɔe wɔwɔ ɖe ŋgɔ” la ŋu. (Heb. 11:32, 33) Nyatefee, Samuel kpe ɖe dukɔa ŋu wowɔ nu si le etefe kple nu dzɔdzɔe le Mawu ŋkume. Eyi edzi nɔ dzidzedze kpɔm, elabena ekpɔ Yehowa si nu, eye wònɔ dɔ dzi nutefewɔwɔtɔe, togbɔ be nu geɖe meyi edzi abe ale si wòkpɔ mɔe ene o hã. Eɖee fia be yekpɔa ŋudzedze ɖe nu ŋu hã. Le kpɔɖeŋu me, esi woɖu aʋa dzi le Mizpa la, Samuel na wotu ŋkuɖodzikpe be woatsɔ aɖo ŋku ale si Yehowa ɖe efe amewoe la dzi.—1 Sam. 7:12.
13. (a) Ne míedi be míasrɔ̃ Samuel la, nɔnɔme nyui kawoe wòle be míatu ɖo? (b) Ɣekaɣie nèsusu be eyae nye nyuitɔ si me wòle be woatu nɔnɔme siwo tɔgbi Samuel ɖe fia la ɖo?
13 Ðe nèdi be ‘yeado nu dzɔdzɔe wɔwɔ ɖe ŋgɔa’? Ne nenemae la, anyo ŋutɔ be nàsrɔ̃ Samuel fe dzigbɔɖi, ɖokuibɔbɔ kple ŋudzedzekpɔkpɔɖenuŋu. (Xlẽ 1 Petro 5:6.) Ðe mía dometɔ aɖe li si mehiã be wòatu nɔnɔme nyui siawo ɖo oa? Ede Samuel dzi be wòsrɔ̃ nɔnɔme siawo heɖe wo fia esime wònye ɖekakpui, elabena edo go dzigbãnya sesẽwo le efe tsitsime.
“Viwòwo Mele Wò Ʋe Me Tom O”
14, 15. (a) Esi Samuel “tsi” ku amegã la, dzigbãnya kae dze ŋgɔe? (b) Ðe Samuel nye vifofo si ŋu mokaka le abe Eli enea? Ðe eme.
14 Esi Biblia gafo nu tso Samuel ŋu la, ‘etsi’ ku amegã. Le ɣeyiɣi sia me la, viŋutsuvi tsitsi eve, siwo ŋkɔwoe nye Yoel kple Abiya nɔ Samuel si, eye ede dɔ asi na wo be woakpe ɖe ye ŋu le ʋɔnudrɔ̃nyawo me. Gake nublanuitɔe la, womeva wɔ nutefe o. Samuel ŋutɔ nye anukwareɖila kple nutefewɔla, gake viaŋutsuwo ya wɔ wofe ɖofea ŋu dɔ tsɔ di wo ɖokui tɔ, eye wote nya dzɔdzɔe ɖe to hexɔ zãnu.—1 Sam. 8:1-3.
15 Gbe ɖeka, Israel fe ametsitsiwo va gblɔ nya aɖe si te ɖe wo dzi la na nyagblɔɖila tsitsi sia. Wogblɔ nɛ be: “Viwòwo mele wò ʋe me tom o.” (1 Sam. 8:4, 5) Ðe Samuel nya nu tso nya sia ŋu hafia? Biblia megblɔe o. Gake Samuel ya mele abe Eli ene o, enye vifofo si ŋu mokaka mele o. Yehowa ka mo na Eli, eye wòhe to nɛ le esi mewɔ naneke tsɔ ɖɔ viawo fe nu baɖa wɔwɔ ɖo o eye wòde bubu viawo ŋu wu Mawu ta. (1 Sam. 2:27-29) Samuel meɖi fɔ le Yehowa ŋkume le nya sia me o.
16. Aleke dzila siwo fe viwo dze aglã la sena le wo ɖokui me, eye aleke Samuel fe kpɔɖeŋua ate ŋu anye mɔfiame kple akɔfafa na wo?
16 Nuŋlɔɖia mefo nu tso ale si nyaa dze ŋukpe dzi na Samuel vevie, ale si wòte ɖe edzi, alo ale si wòtsi dzimaɖii esi wòse nu tso viawo fe nu baɖa wɔwɔa ŋu o. Ke hã, dzila geɖe nya ale si Samuel anya se le eɖokui mee la nyuie. Le xexe gblẽku sia me la, ɖeviwo fe aglãdzedze ɖe wo dzilawo ŋu kple tomaɖomaɖo va xɔ afe ɖi abe dɔvɔ̃ ene. (Xlẽ 2 Timoteo 3:1-5.) Dzila siwo le nɔnɔme sesẽ sia tɔgbi me tom la ate ŋu asrɔ̃ nu tso Samuel fe kpɔɖeŋua me, eye ate ŋu afa akɔ na wo hã. Samuel meɖe mɔ viawo fe mawumavɔmavɔ̃nuwɔnawo na wòtra ɖa le mɔ dzɔdzɔetɔ dzi vie gɔ̃ hã o. Ðo ŋku edzi be, ne nyawo kple tohehe mete ŋu na ɖevi si sẽ dzi me la trɔ o gɔ̃ hã la, dzilawo fe kpɔɖeŋu gawɔa akpa vevi aɖe kokoko. Eye mɔnukpɔkpɔa le ʋuʋu ɖi ɣesiaɣi na dzilawo ŋutɔ hã be woadze wo Fofo Yehowa Mawu ŋu, abe ale si Samuel wɔe ene.
“Ðo Fia Na Mí”
17. Nu kae Israel fe ametsitsiwo bia tso Samuel si, eye aleke wòse le eɖokui me?
17 Samuel viŋutsuwo menya nu si gbegbe wofe ŋukeklẽ kple ɖokuitɔdidi nuwɔnawo agblẽ o. Israel fe ametsitsiwo gblɔ na Samuel be: “Eya ta ɖo fia na mí, ame si adrɔ̃ ʋɔnu na mí, abe ale si wòle le dukɔwo katã dome ene!” Ðe wofe nya sia na Samuel se le eɖokui me be wogbe yea? Ƒe geɖewoe nye ema Samuel le Yehowa tefe le wofe nyawo drɔ̃m na wo. Fifia wodi be woaɖo fia si anye ʋɔnudrɔ̃la anɔ yewo nu la na yewo, womedi nyagblɔɖila tsɛ aɖe abe Samuel ene o. Fiawo nɔ dukɔ siwo fo xlã wo la si, eya ta Israel viwo hã di be woaɖo fia na yewo! Aleke Samuel se le eɖokui me? Nuŋlɔɖia gblɔ be: “Nya la medze Samuel ŋu o.”—1 Sam. 8:5, 6.
18. Aleke Yehowa fa akɔ na Samuel heɖe ale si Israel viwo fe nu vɔ̃a nye ŋkubiãnyae la fia?
18 De dzesi nya si Yehowa gblɔ tsɔ ɖo eŋu na Samuel esi wòtsɔ nyaa ɖo eŋkume le gbedodoɖa me; egblɔ nɛ be: “Ðo to dukɔ la fe gbe le nu sia nu, si woagblɔ na wò la me; elabena menye wòe wogbe o, ke boŋ nyee wogbe be, nyemagaɖu fia ɖe yewo dzi o.” Nya siawo anya fa akɔ na Samuel, ke hã, dukɔ sia fe nuwɔna ɖee fia be womede bubu Mawu Ŋusẽkatãtɔ la ŋu kura o! Yehowa gblɔ na efe nyagblɔɖilaa be wòaxlɔ̃ nu Israel viwo ne woanya nu si gbegbe wòagblẽ le wo ŋu ne amegbetɔ ɖu fia ɖe wo dzi. Esi Samuel xlɔ̃ nu wo abe ale si Yehowa de se nɛ ene la, wote tɔ ɖe edzi be: “Gbeɖe, ke boŋ fia nenɔ mía nu.” Esi Samuel ɖoa to efe Mawu ɖaa ta la, eyi ɖasi ami na fia si Yehowa tia la.—1 Sam. 8:7-19.
19, 20. (a) Aleke Samuel wɔ ɖe se si Yehowa de nɛ be wòasi ami na Saul wòazu fia ɖe Israel nu la dzi? (b) Aleke Samuel yi edzi kpe ɖe Yehowa fe amewo ŋui?
19 Ke aleke Samuel ɖo toe? Ðe wòte ɖe edzi, si na wòwɔ Mawu fe gbe dzi kple dzi afãafã? Togbɔ be menye aleae wòkpɔ mɔ be nuwo nanɔ o hã la, ɖe esia na wòlé dziku ɖe dɔ mea? Ame geɖe awɔ nu nenema, gake menɔ alea le Samuel ya gome o. Esi ami na Saul, eye wòxɔe be eyae nye ame si Yehowa ŋutɔ tia. Egbugbɔ nu na Saul, si fia be elɔ̃ ɖe edzi be eyae nye fia si Mawu tia, eye be yeabɔbɔ ɖe ete. Azɔ egblɔ na dukɔ la be: “Miele ame si Yehowa tia na mi la kpɔma? Ame aɖeke mede enu le dukɔ blibo la dome o!”—1 Sam. 10:1, 24.
20 Samuel fe susu menɔ vodadawo dzi o, ke boŋ enɔ nɔnɔme nyui siwo le ame si Yehowa tia si la ŋu. Azɔ hã Samuel fe susu nɔ ale si eya ŋutɔ wɔ nutefe na Mawu tso ɣeaɖeɣi ke la dzi, ke menye Israel vi dzimevesusulawo ŋu dzedze ŋu o. (1 Sam. 12:1-4) Ewɔ nutefe le dɔ si Mawu de esi la hã me, enɔ nu xlɔ̃m Mawu fe amewo ku ɖe nu siwo ate ŋu agblẽ nu le wofe mawusubɔsubɔ ŋu la ŋu, henɔ dzi dem fo na wo be woalé nutefewɔwɔ me ɖe asi na Yehowa. Efe nuxlɔ̃amewo de dzi gbɔ na wo, eye woɖe kuku na Samuel be wòado gbe ɖa ɖe yewo ta. Ale si wòɖo eŋu na woe la wɔ dɔ ɖe ame dzi ŋutɔ. Egblɔ be: “Nede megbe xaa tso nye hã gbɔnye, be matasi kukuɖeɖe ɖe mia ta, eye magbe mɔ nyui kple mɔ dzɔdzɔe fiafia mi ahawɔ nu vɔ̃ ɖe Yehowa ŋu!”—1 Sam. 12:21-24.
Samuel fe kpɔɖeŋua ɖoa ŋku edzi na mí be míagaʋã ŋu alo alé ame ɖe dɔ me kaɖikaɖi gbeɖe o
21. Aleke Samuel fe kpɔɖeŋua ate ŋu akpe ɖe mía ŋu ne ete ɖe mía dzi be wotsɔ ɖofe alo mɔnukpɔkpɔ aɖe na ame bubu?
21 Ðe wòte ɖe dziwò kpɔ be wotsɔ ɖofe alo mɔnukpɔkpɔ aɖe na ame bubua? Samuel fe kpɔɖeŋua nye ŋkuɖodzinya vevi aɖe na mí be míagaʋã ŋu alo alé ame ɖe dɔ me kaɖikaɖi gbeɖe o. (Xlẽ Lododowo 14:30.) Dɔ nyui geɖe siwo naa dzidzeme ame la le Mawu si na esubɔla wɔnutefewo katã.
‘Ŋkeke Nenie Nànɔ Konyi Fam Le Saul Ŋu?’
22. Nu ka tae Samuel tɔ dzɔ be wòkpɔ nu nyui le Saul ŋu le gɔmedzedzea me?
22 Samuel tɔ dzɔ be wòkpɔ nu nyui le Saul ŋu, elabena Saul nye ame ɖedzesi aɖe. Ekɔkɔ hedze ɖeka, enye kalẽtɔ, eye wòdze aɖaŋu; ke hã, le gɔmedzedzea me la, ebɔbɔ eɖokui, eye mekpɔa eɖokui o. (1 Sam. 10:22, 23, 27) Nunana xɔasi aɖe hã nɔ esi kpe ɖe emawo ŋu—eyae nye tiatiawɔblɔɖe, si fia be ate ŋu atia ale si wòdi be yeanɔ agbee ahawɔ eya ŋutɔ fe nyametsotsowo. (5 Mose 30:19) Ðe wòwɔ nunana ma ŋu dɔ nyuiea?
23. Nɔnɔme vevi ka ŋue Saul ɖe asi le gbã, eye nu kae ɖee fia be efe dadaa ganɔ gã dom ɖe edzi?
23 Nublanuitɔe la, ne wodo ame ɖe dzi wòkpɔ ŋusẽ la, zi geɖe la, ɖokuibɔbɔe nyea nɔnɔme gbãtɔ si ŋu wòɖea asi le. Ɣeyiɣi kpui aɖe ko megbe la, Saul de asi dada me. Egbe Yehowa fe mɔfiame siwo Samuel gblɔ nɛ la dzi wɔwɔ. Gbe ɖeka, Saul mete ŋu lé eɖokui o eye wòsa vɔ aɖe si Samuel ɖo be yeasa hafi la. Eya ta Samuel gbe nya nɛ vevie, eye wògblɔ ɖi be woaxɔ fianyenyea le Saul fe fomea si. Le esi tefe be Saul nasrɔ̃ nu tso tohehe sia me la, eyi edzi sẽ to wu ema.—1 Sam. 13:8, 9, 13, 14.
24. (a) Aleke Saul gbe toɖoɖo Yehowa le aʋa si wowɔ kple Amalekitɔwo fe nyaa me? (b) Aleke Saul wɔ nui esi woka mo nɛ, eye nyametsotso kae Yehowa wɔ?
24 Yehowa to Samuel dzi gblɔ na Saul be wòawɔ aʋa kple Amalekitɔwo. Yehowa gblɔ le mɔfiame si wòna Saul la me be wòawu fia vɔ̃ɖi, Agag. Ke hã, Saul kpɔ Agag kpakple aboyonuawo fe nu nyuitɔ siwo hã wòle be woatsrɔ̃ hafi la ta. Ale si gbegbe Saul trɔe la dze fãa esi Samuel va be yeagbe nya nɛ. Le esi tefe be wòaxɔ mokanamea ɖokuibɔbɔtɔe la, eɖe eɖokui nu, edo taflatsɛ, ede axa nyaa, eye wòte kpɔ be yeada fɔbubua ɖe dukɔa dzi. Esi Samuel nɔ nya gbem na Saul eye Saul te kpɔ be yeaɖe ye ɖokui nu hegblɔ be ɖe yewodi be yewoatsɔ aboyonuawo fe ɖe asa vɔe na Yehowa la, Samuel gblɔ nya sia si amewo va nya nyuie la be: “Kpɔ ɖa, toɖoɖo nyo wu vɔsa.” Samuel ka mo na Saul dzinɔamefotɔe, eye wògblɔ Yehowa fe afiatsotso sia nɛ be: Woaxɔ fiaɖuɖua le esi, eye woatsɔe ana ame bubu, si nyo wui. *—1 Sam. 15:1-33.
25, 26. (a) Nu ka tae Samuel fa konyi le Saul ŋu, eye aleke Yehowa ɖɔ Efe nyagblɔɖilaa ɖo lɔlɔ̃tɔe? (b) Nu kae Samuel srɔ̃ esi wòyi Isai fe me?
25 Ale si Saul do kpo nui la te ɖe Samuel dzi vevie. Enɔ avi fam na Yehowa le nya sia ŋu zã bliboa. Efa konyi le Saul ŋu gɔ̃ hã. Samuel de dzesii be ŋutete kple nɔnɔme nyui geɖe nɔ Saul si, ke azɔ la, nu siwo wònɔ mɔ kpɔm na la meva eme kura o. Saul fe nɔnɔme trɔ, eɖe asi le efe nɔnɔme nyuiawo ŋu, eye wòtsi tsitre ɖe Yehowa ŋu. Samuel gbe be yemagakpɔ Saul ŋkume azɔ o. Ke hã eva hiã be Yehowa naɖɔ Samuel ɖo lɔlɔ̃tɔe ale: “Ŋkeke nenie nànɔ konyi fam le Saul, ame si megbe be, megaɖu fia ɖe Israel dzi o la ŋu? De ami wò lãdzo la me, eye nàyi; kpɔ ɖa, mele dɔwòm ɖe Isai gbɔ le Betlexem, elabena mekpɔ fia ɖi na ɖokuinye le viawo dome.”—1 Sam. 15:34, 35; 16:1.
26 Be Yehowa fe tameɖoɖo nava eme la, menye amegbetɔ madeblibowo, siwo fe nutefewɔwɔ melia ke o, dzie wòanɔ te ɖo o. Ne ame aɖe mewɔ nutefe o la, Yehowa atia ame bubu be wòawɔ yefe lɔlɔ̃nu. Eya ta Samuel amegãɖeɖi la dzudzɔ konyifafa le Saul ŋu. Le Yehowa fe nya nu la, Samuel yi ɖe Isai fe me le Betlexem, afi si wòkpɔ Isai viŋutsu dzeɖekɛwo le. Ke hã tso xoxoetɔ dzi la, Yehowa gblɔ na Samuel be efe susu meganɔ gotagomedzedzeme ŋu o. (Xlẽ 1 Samuel 16:7.) Mlɔeba wokplɔ ɖevitɔ vɛ na Samuel, ko wòzu be eyae Yehowa tia—eyae nye David!
Samuel de dzesii be dzigbãnya aɖeke meli si gbɔ Yehowa mate ŋu akpɔ, aɖɔ ɖo, alo atrɔ wòazu yayra gɔ̃ hã o
27. (a) Nu kae na Samuel fe xɔse ganɔ sesẽm ɖe edzi? (b) Aleke kpɔɖeŋu si Samuel ɖo ɖi la wɔ dɔ ɖe dziwòe?
27 Le Samuel fe agbemeŋkeke mamlɛawo me la, eva kpɔ ale si Yehowa tɔ dzɔ be wòtia David ɖe Saul tefe la dze sii kɔtɛ. Saul va zu ŋuʋãla, si na wòdi be yeawu David, eye wòzu xɔsegbela hã. Ke David ya ɖe nɔnɔme nyuiwo abe kalẽ, fɔmaɖimaɖi, xɔse kple nutefewɔwɔ ene fia. Esi Samuel fe kuɣi nɔ ɖoɖom gɔ̃ hã la, efe xɔse ganɔ sesẽm ɖe edzi. Ede dzesii be dzigbãnya aɖeke meli si gbɔ Yehowa mate ŋu akpɔ, aɖɔ ɖo, alo atrɔ wòazu yayra gɔ̃ hã o. Mlɔeba Samuel ku. Le efe agbenɔfe siwo ade alafa ɖeka kloe me la, eɖo kpɔɖeŋu nyui ɖi wòɖe dzesi. Mewɔ nuku o be Israel blibo la fa na ŋutsu nutefewɔla sia! Egbea hã, anyo be Yehowa subɔlawo nabia wo ɖokuiwo be, ‘Ðe nye hã masrɔ̃ Samuel fe xɔsea?’
^ mm. 24 Samuel ŋutɔ wu Agag. Fia vɔ̃ɖi ma kple efe fomea siaa medze na nublanuikpɔkpɔ kura o. Edze fãa be Agag fe dzidzimevie “Agagitɔ Haman,” si te kpɔ be yeatsrɔ̃ Mawu fe amewo katã ɖa fe alafa geɖe megbe, la nye.—Ester 8:3; kpɔ agbalẽ sia fe Ta 15 kple 16 lia.


c: text/html

text:
Kuɖa, January 17
Wo dometɔ aɖeke metea ŋu doa Yudagbe o.—Neh. 13:24.
Ne míesea Biblia fe nufiafiawo gɔme nyuie o le esi míeɖu tu na dutagbea o ta la, esia ate ŋu agblẽ nu le míafe gbɔgbɔmelãmesẽ ŋu. Le fe alafa atɔ̃lia Do Ŋgɔ Na Yesu (D.Y.) me la, Nehemiya de dzesii be Yudatɔ siwo trɔ gbɔ tso Babilon la dometɔ aɖewo fe viwo mese Hebrigbea o, eye esia ɖe fu nɛ vevie. Esi ɖevi mawo metea ŋu sea Mawu fe Nyaa gɔme o ta la, fomedodo si nɔ woa kple Mawu kple efe dukɔ tiatiaa dome la me gbɔdzɔ. (Neh. 8:2, 8) Dzila Kristotɔ siwo le subɔsubɔm le duta la dometɔ aɖewo va kpɔe be dzo si nɔ yewo viwo me ɖe nyatefea ŋu tsã la va nɔ tsitsim. Nu ka gbɔe wòtso? Ne míexlẽ nane le dutagbe me la, ɖewohĩ mawɔ dɔ ɖe mía dzi abe ale si wòanɔ ne míexlẽe le mía degbe me ene o. Azɔ hã, ne míetea ŋu doa gbea nyuie o la, esia ate ŋu ate ɖeɖi mía ŋu ale gbegbe be míava gbɔdzɔ le gbɔgbɔ me. Eya ta, esi míele agbagba dzem be dzo si le mía me be míasubɔ le duta nagatsi o la, ele vevie hã be míakpɔ fomedodo si le mía kple Yehowa dome ta.—Mat. 4:4. w16.10 2:4-6
Yawoɖa, January 18
Xɔse nye . . . kpeɖodzi si dze fãa be nu siwo kpɔm womele o la li ŋutɔŋutɔ.—Heb. 11:1.
Nɔnɔme xɔasi aɖee Kristotɔwo fe xɔse nye. Menye amewo katã sie wòle o. (2 Tes. 3:2) Ke hã, Yehowa naa “xɔse fe dzidze” aɖe esubɔlawo dometɔ ɖe sia ɖe. (Rom. 12:3; Gal. 5:22) Ele be ame siwo katã si xɔse le la nada akpe ɖe eta. Yesu Kristo gblɔ be ye Fofo si le dzifo la hea amewo ɖe eɖokui ŋu to Vi la dzi. (Yoh. 6:44, 65) Ne amewo xɔ Yesu dzi se la, esia wɔnɛ be Mawu tsɔa wofe nu vɔ̃wo kea wo. Esia hã ʋua mɔnukpɔkpɔ ɖi na wo be woava nɔ fomedodo nyui me kple Yehowa tegbee. (Rom. 6:23) Ðe míedze na yayra wɔnuku sia? Esi míenye nu vɔ̃ wɔlawo ta la, ku koe míedze na. (Ps. 103:10) Ke hã, Yehowa kpɔe be ŋutetea le mía ŋu be míawɔ nu si le etefe. Le efe amenuveve geɖea ta la, eʋu míafe dziwo be míaxɔ nya nyuia. Esia wɔe be míeva xɔ Yesu dzi se hele mɔ kpɔm be míava nɔ agbe tegbee.—1 Yoh. 4:9, 10. w16.10 4:1, 2
Fiɖa, January 19
[Paulo de] dzi fo na ame siwo le afi ma kple nya geɖewo.—Dɔw. 20:2.
Apostolo Paulo ŋlɔ nu nyuiwo tso ehati Kristotɔwo ŋu le efe lɛtawo me. Ewɔ dɔ kple wo dometɔ geɖe le gbefãɖeɖedɔa me fe geɖe eye kakaɖedzitɔe la, enya wofe vodadawo, gake efo nu nyui tso wo ŋu. Le kpɔɖeŋu me, Paulo gblɔ tso Timoteo ŋu be ‘enye ye vi lɔlɔ̃a kple nutefewɔla le Afetɔ la me,’ ame si akpɔ Kristotɔ bubuwo fe nyawo gbɔ ale si dze. (1 Kor. 4:17; Flp. 2:19, 20) Apostoloa kafu Tito le agbalẽ si wòŋlɔ na Korinto hamea me esi wògblɔ tso eŋu be yefe “zɔhɛ kple hadɔwɔlae wònye le [wofe] nyonyo ta.” (2 Kor. 8:23) Aleke gbegbee dzi anya ɖo Timoteo kple Tito fo ye nye esi esime wova se nya siwo Paulo ŋlɔ tso wo ŋu la! Paulo kple Barnaba de wofe agbe afɔku me hetrɔ yi tefe siwo amewo de wo wu ge kloe le. Le kpɔɖeŋu me, togbɔ be zazɛ̃nyahelawo tsi tsitre ɖe wo ŋu esime wonɔ Listra hã, wotrɔ yi du ma me kple susu be yewoade dzi fo na nusrɔ̃la yeyewo be woayi edzi anɔ xɔse la me. (Dɔw. 14:19-22) Le Efeso la, ameha aɖe si do adã vevie la tsi tsitre ɖe Paulo ŋu, ke hã Paulo yi edzi de dzi fo na nusrɔ̃la siwo le afi ma.—Dɔw. 20:1. w16.11 1:10, 11

robotstxt: allowed

filter: keep


text: 24 Yehowa gblɔ na Mose be:2 “Gblɔ na Israel-viwo be woatsɔ amititsetse fe ami nyuitɔ vɛ be woatsɔ ade akaɖi la me, ne akaɖigbɛ la nanɔ sisi ɖaa.+3 Aron nakpɔ akaɖi la gbɔ le takpegbadɔa me le xɔmetsovɔ si xe Ðaseɖinu la ŋkume la ŋgɔ, be wòanɔ bibim tso fiẽ va se ɖe ŋdi le Yehowa ŋkume ɖaa. Se wònye na mi ɖaa le miafe dzidzimewo katã me.4 Nekpɔ akaɖigbɛawo ŋuti dɔwo gbɔ le sikakaɖiti+ la dzi le Yehowa ŋkume ɖaa.5 “Tsɔ wɔ memee mè abolo kotoe wuieve. Tsɔ wɔ efa me mama ɖe ewo fe akpa eve* fo aboloawo dometɔ ɖe sia ɖe.6 Nàɖo wo ɖe wo nɔewo dzi le agbaka eve me ɖe sikakplɔ̃ la dzi le Yehowa ŋkume;+ ade nanɔ agbaka ɖeka me.+7 Eye nàtsɔ lifi ɣi nyuitɔ ada ɖe agbaka eveawo dzi, be esia nanye kpɔɖeŋudzovɔsa*+ fe abolo na Yehowa.8 Na wòaɖo aboloa ɖe ɖoɖo nu le sabat sia sabat dzi le Yehowa ŋkume ɖaa.+ Nubabla wònye le nye kple Israel-viwo dome ɖaa.9 Woanye Aron kple viaŋutsuwo tɔ,+ eye woaɖui le tefe kɔkɔe,+ elabena nu kɔkɔewo fe nu kɔkɔe wònye nɛ tso Yehowa fe dzovɔsawo me; ɖoɖo mavɔ wòanye.”10 Ke gbe ɖeka la, dzre dzɔ ɖe Israel nyɔnu aɖe fe viŋutsu si wòdzi na Egipte ŋutsu+ aɖe kpakple Israel ŋutsu aɖe dome le asaɖa la me.11 Eye Israel nyɔnua fe via gblɔ busunya ɖe Mawu fe ŋkɔ* la ŋu hedo ɖiŋu nɛ.+ Eya ta wokplɔe va Mose gbɔ.+ Dadaa ŋkɔe nye Selomit, eye wònye Dibri si tso Dan-to la me fe vinyɔnu.12 Eye wosikae ɖi, va se ɖe esime woase nya aɖe tso Yehowa nu.+13 Eye Yehowa gblɔ na Mose be:14 “Kplɔ ɖiŋudola la yi asaɖa la godo, eye ame siwo katã se nya si wògblɔ la natsɔ wofe asiwo aɖo efe ta dzi, eye ha blibo la katã nafu kpee.+15 Eye nàgblɔ na Israel-viwo be, ‘Ne ame aɖe do ɖiŋu na efe Mawu la, efe nu vɔ̃ anɔ efe ta dzi.16 Ne ame aɖe gblɔ busunya ɖe Yehowa fe ŋkɔ ŋu la, ku kee wòaku.+ Ha blibo la katã nafu kpee. Woawu amedzrovi alo dumevi si agblɔ busunya ɖe Ŋkɔ la ŋu.17 “‘Ne ame aɖe wu ame la,* ele be woawu eya hã.+18 Ame si wu afemelã aɖe la* naɖo etefe, agbe ɖe agbe tefe.*19 Ne ame aɖe wɔ nu vevi ehavi la, woawɔ nu vevi ma ke eya hã.+20 Ŋeŋe ɖe ŋeŋe tefe, ŋku ɖe ŋku tefe, aɖu ɖe aɖu tefe, nu si wòwɔ amea la, nu ma kee woawɔ eya hã.+21 Ame si fo lã aɖe wòku la naɖo etefe,+ ke ame si fo ame wòku la, woawu eya hã.+22 “‘Se ɖekae akplɔ amedzrovi kple dumevi siaa,+ elabena nyee nye Yehowa mia Mawu.’”23 Eye Mose fo nu kple Israel-viwo, eye wokplɔ ɖiŋudola la yi asaɖa la godo hefu kpee.+ Ale Israel-viwo wɔe abe ale si tututu Yehowa de se na Mose ene.


text: 20 “Elabena Dzifofiaɖufe la le abe afetɔ aɖe si do go ŋdi kanya be yeaɖadi apatɔwo woawɔ dɔ le yefe waingble me ene.+2 Esi wòfo asi kple dɔwɔlawo eye wolɔ̃ be wòaxe denario* ɖeka na yewo ŋkeke ɖeka vɔ la, eɖo wo ɖe efe waingble la me.3 Esi wògado go le gafofo etɔ̃lia* me lɔfo la, ekpɔ ame bubuwo le tsitre ɖe asi me siwo mele dɔ aɖeke wɔm o;4 eye wògblɔ na wo be: ‘Miawo hã miyi waingble la me, eye maxe fe si dze la na mi.’5 Eya ta woyi. Egado go le gafofo adelia* kple asiekelia* me lɔfo, eye wòwɔ nenema ke.6 Mlɔeba le gafofo wuiɖekɛlia* me lɔfo la, edo go, eye wòkpɔ ame bubuwo le tsitre ɖi, eye wòbia wo be, ‘Nu ka tae miele tsitre ɖe afi sia ŋkeke bliboa katã dɔ aɖeke mawɔmawɔe?’7 Woɖo eŋu nɛ be: ‘Elabena ame aɖeke metsɔ mí be míawɔ dɔ na ye o.’ Egblɔ na wo be: ‘Miawo hã miyi waingble la me.’8 “Esi fiẽsi ɖo la, waingbletɔa gblɔ na efe nuwo dzi kpɔla be, ‘Yɔ dɔwɔlawo nàxe fe na wo,+ eye nàdze egɔme tso ame mlɔetɔwo dzi va se ɖe gbãtɔwo dzi.’9 Esi gafofo wuiɖekɛlia me tɔwo va la, wo dometɔ ɖe sia ɖe xɔ denario* ɖeka.10 Eya ta esi ame gbãtɔwo va la, wosusu be yewoaxɔ wòasɔ gbɔ wu, ke woxe denario* ɖekaɖeka na woawo hã.11 Esi woxɔe la, woto nyatofoe le afetɔ la ŋu12 be: ‘Ame mlɔetɔ siawo wɔ dɔ gafofo ɖeka ko; ke èna wosɔ kple mí ame siwo kpe fu wɔ dɔ sesĩe le ŋdɔgbe ŋkeke bliboa katã!’13 Ke eɖo eŋu na wo dometɔ ɖeka be: ‘Xɔ̃, nyemedze agɔ le dziwò o ɖe. Denario* ɖeka dzie nye kpli wò míelɔ̃ ɖoe?+14 Xɔ tɔwò nàdzo. Melɔ̃ be maxe fe na ame mlɔetɔ siawo abe ale si mexee na wòe ene.15 Ðe nyemekpɔ mɔ azã nye ŋutɔ nye nuwo ale si melɔ̃ oa? Alo nyui* si mewɔ lae na nèle ŋu ʋãma?’*+16 Aleae mlɔetɔwo azu gbãtɔwo, eye gbãtɔwo azu mlɔetɔwo.”+17 Ke esi wole mɔ dzi yina Yerusalem la, Yesu ɖe kpɔ nusrɔ̃la wuieveawo gblɔ na wo be:+18 “Kpɔ ɖa! Míeyina Yerusalem, eye woade Amegbetɔvi la asi na nunɔlawo fe tatɔwo kple agbalẽfialawo. Woatso kufia nɛ,+19 eye woadee asi na dukɔwo me tɔwo woaɖu fewu le eŋu, woafoe kple atam, eye woahee ɖe ati ŋu;+ gake woafɔe ɖe tsitre le ŋkeke etɔ̃a gbe.”+20 Eye Zebedeo viwo+ dada kple viaŋutsu eveawo va Yesu gbɔ, eye nyɔnua dze klo henɔ nane biamee.+21 Ebia nyɔnua be: “Nu ka dim nèle?” Eɖo eŋu nɛ be: “Na be vinyeŋutsu eve siawo dometɔ ɖeka nanɔ anyi ɖe wò ɖusime eye evelia ɖe wò miame le wò Fiaɖufe la me.”+22 Yesu ɖo eŋu be: “Mienya nu si biam miele o. Ðe miate ŋu ano kplu si no ge malaa?”+ Woɖo eŋu nɛ be: “Míate ŋui.”23 Egblɔ na wo be: “Miano nye kplu la baa,+ gake anyinɔnɔ ɖe nye ɖusime alo miame ya la, menye tɔnye be mana o, ke boŋ ame siwo Fofonye dzrae ɖo ɖi na la tɔe.”+24 Esi ame ewo susɔeawo see la, dzi ku wo ɖe nɔvi eveawo ŋu.+25 Ke Yesu yɔ wo va eɖokui gbɔ gblɔ na wo be: “Mienyae be dukɔwo fe dziɖulawo ɖua afetɔ ɖe wo dzi, eye amegãwo kpɔa ŋusẽ ɖe wo dzi.+26 Meganɔ alea le mia dome o;+ ke boŋ ame sia ame si di be yeanye gã le mia dome la nanye miafe subɔla,+27 eye ame sia ame si di be yeanye gbãtɔ le mia dome la nanye miafe kluvi.+28 Abe ale si ko Amegbetɔvi la meva be woasubɔ ye o, ke boŋ be yeasubɔ+ eye yeatsɔ yefe agbe* ana wòanye tafe na ame geɖewo la ene.”+29 Esi wole dzodzom le Yeriko la, ame gbogbo aɖewo kplɔe ɖo.30 Eye kpɔ ɖa, ŋkuagbãtɔ eve nɔ anyi ɖe mɔ to, eye esi wose be Yesu va yina la, wodo ɣli gblɔ be: “Afetɔ, David Vi, kpɔ nublanui na mí!”+31 Ke ameha la blu ɖe wo ta be woazi ɖoɖoe; ke wogado ɣli ɖe edzi be: “Afetɔ, David Vi lee, kpɔ nublanui na mí dzro!”32 Eya ta Yesu tɔ, eye wòyɔ wo hebia wo be: “Nu kae miedi be mawɔ na mi?”33 Woɖo eŋu nɛ be: “Afetɔ, na míafe ŋkuwo naʋu.”34 Wofe nu wɔ nublanui na Yesu, eye wòka asi wofe ŋkuwo ŋu,+ enumake wogakpɔ nu, eye wodze eyome.


text:
Ame Siwo Mekpɔa Nu O
“Esime wodzim la, ŋkutike sesẽ aɖe si wokɔ ɖe ŋku dzi nam wɔe be nyemekpɔa nu nyuie o. Le nye fewuiwo me la, nye ŋku va tsi kura eye esia na blanuiléledɔ sesẽ aɖe hã va dze dzinye.”—Paqui si nye nyɔnu si le efe fe 50-awo me, eye srɔ̃a hã nye ŋkunɔ.
Ŋkutsitsi alo numakpɔmakpɔ nyuie ate ŋu atso nu geɖe gbɔ, esiawo dometɔ aɖewoe nye dɔléle kple nuveviwɔame. Nu siawo ate ŋu agblẽ nu le ŋkua, ŋkukawo alo ahɔhɔ̃a ŋu. Zi geɖe la, ame siwo mekpɔa nu nyuie o alo tsi ŋku la mexɔnɛ sena o, woxaa nu eye vɔvɔ̃ léa wo. Gake wo dometɔ geɖe dzea agbagba nɔa te ɖe enu nyuie, eye esia nana wonɔa agbe si me dzidzeme le.
Míafe ŋkuwo koŋ dzie míetona nyaa nu siwo le edzi yim fo xlã mí. Eya ta ne ame tsi ŋku la, sidzenu bubu siwo nye nusese, nuʋeʋẽse, asikakanuŋu kple nuɖɔɖɔkpɔ dzi koŋue wònɔa te ɖo nyaa nu siwo le edzi yim.
Magazine aɖe (Scientific American) gblɔ be numekuku si wowɔ tso kadodo si le ŋkua kple ahɔhɔ̃a dome ŋu ɖee fia be ŋutete “le ahɔhɔ̃a ŋu be wòatrɔ ɖe nɔnɔmewo ŋu.” Numekukua yi edzi be: Kpeɖodzi gbogbo aɖewo li siwo ɖee fia be ne ahɔhɔ̃a mele nyatakaka xɔm tso sidzenu aɖe gbɔ o la, ŋutete le ahɔhɔ̃a ŋu be wòagbugbɔ atrɔ asi le nuwo ŋu be sidzenu bubuawo nawɔ dɔ ɖe esi mele dɔ wɔm o la nu. De ŋugble tso efe kpɔɖeŋu siwo gbɔna la ŋu kpɔ.
Nusese: Ne amewo se gbeɖiɖiwo kple afɔziwo la, wotea ŋu kpɔa nu si le dzɔdzɔm la le susu me. Fernando si nye ŋkunɔ la gblɔ be, “mesrɔ̃ ale si maɖo ŋku amewo dzi ahade dzesi wo to wofe gbe alo wofe afɔziwo dzi.” Juan si hã nye ŋkunɔ gblɔ be: “Amewo fe gbee ŋkunɔwo tsɔ dea dzesi wo.” Abe ale si wòle le mí katã gome ene la, ŋkunɔwo tea ŋu dea dzesi ale si amewo le sesem le wo ɖokuiwo me le wofe nufofo me.
Ŋkunɔwo fe to nɔa nu vovovo siwo yia edzi le nutoa me ŋu nyuie, si nana wòtea ŋu dea dzesi afi si amewo sɔ gbɔ le, ne xɔ aɖe me lolo alo le sue, kple ne mɔxenu le afi aɖe.
Nuʋeʋẽse: Nuʋeʋẽse ate ŋu akpe ɖe ŋkunɔwo ŋu woanya nu geɖe siwo le edzi yim fo xlã wo, gake menye ʋeʋẽ lililiwo ko o. Le kpɔɖeŋu me ne ŋkunɔ aɖe le mɔ aɖe dzi zɔm la, ʋeʋẽ siwo sem wòle la ate ŋu akpe ɖe eŋu wòakpɔ afi si nuwo abe kɔfidzrafe, nuɖuɖudzrafe, asime kple bubuawo ene le le mɔa dzi le susu me. Gbeɖiɖi nyanyɛ siwo sem wòle hã kpena ɖe eŋu wòkpɔa nu siwo le dzɔdzɔm la le susu me, abe ale si asikaka nuwo ŋu hã kpena ɖe wo ŋu wonyaa nu geɖe ene.
Asikakanuŋu: Francisco gblɔ be, “nye asibidɛwoe nye nye ŋkuwo.” Ati si meléna ɖe asi kpena ɖe ŋunye menyana afi si “ŋku” sia ate ŋu akpɔ nu ase ɖo. Manasés si fe ŋkuwo tsi hafi wodzi, eye wòsrɔ̃ ale si wòatsɔ ati akpɔ nui tso ɖevime ke gblɔ be: “Nye susu kple sidzenu bubuawo kpakple ale si wotrɔ asi le mɔdodowo fe akpa si amewo tona ŋu la kpena ɖe ŋunye be menyana afi si tututu zɔm mele.”
Asikakanuŋu tea nu kpena ɖe ŋkunɔ geɖe ŋu wotea ŋu xlẽa agbalẽ siwo wota na wo. Egbea la, nu gbogbo aɖewo li siwo akpe ɖe ŋkunɔwo ŋu woate ŋu asrɔ̃ nu be woaɖi kɔ na wofe gbɔgbɔmenuhiahiãwo. Tsɔ kpe ɖe ŋkunɔwo fe agbalẽwo ŋu la, nu siwo woxlẽ lé ɖe mɔ̃ dzi kple kɔmpiuta dzi ɖoɖo bubuwo hã li na ŋkunɔwo. Nu siawo kpena ɖe ŋkunɔwo ŋu woxlẽa Biblia kple Biblia-srɔ̃gbalẽ vovovowo. *
Agbalẽ mawo siwo ɖe Biblia fe nufiafiawo me faa akɔ na Paqui kple srɔ̃a, ame siwo fe nya míegblɔ le gɔmedzedzea me la ale gbegbe eye wòna mɔkpɔkpɔ va su wo si le agbe me. Gbɔgbɔmefome gã aɖe si nye Yehowa Ðasefowo fe hame si le wo gbɔ la kpena ɖe wo ŋu. Paqui gblɔ be: “Fifia míetea ŋu wɔa nu geɖewo le mía ɖokui si ale si míate ŋui.
Nyatefee wònye be ne ame fe ŋku tsi la nuwo manɔ bɔbɔe nɛ o. Gake kpeɖodziwo ɖee fia be ŋkunɔwo tea ŋu trɔna ɖe nɔnɔmeawo ŋu henɔa te ɖe enu si wɔnɛ be wometsia dzi fũu le agbe me o.
^ mm. 10 Yehowa Ðasefowo ta ŋkunɔwo fe agbalẽwo ɖe gbegbɔgblɔ siwo wu 25 me.


text:
DUKƆWO KPLE AMEWO
Tsaɖiɖi Yi El Salvador
ESI Spaintɔwo va ɖo du si woyɔna egbea be El Salvador me anɔ abe fe 500 kloe nye esi va yi ene la, to si me tɔwo sɔ gbɔ wu le anyigba ma dzi la yɔa dua be Cuscatlán, si gɔmee nye “Kpe Xɔasiwo Ƒe Anyigba.” Egbea la, El Salvadortɔ akpa gãtɔ nye anyigba ma dzi vi dzidziwo kple Europatɔ siwo ʋu va tsi afi ma fe dzidzimeviwo.
El Salvadortɔwo nye dɔ sesẽ wɔlawo, wodoa vivi ɖe ame ŋu, wowɔ ame eye wobua ame hã ŋutɔ. Wodoa gbe na wo nɔewo bubutɔe be “Buenos días” (ŋdi na wò) alo “Buenas tardes” (ŋdɔ na wò) hafi dzea dzeɖoɖo gɔme alo gena ɖe nudzrafewo. Gawu la, El Salvadortɔ siwo le kɔfewo me kple du suewo me la bunɛ be enye amemabumabu be woato ame ŋu gbemadomadoe.
Nuɖuɖu siwo ŋu El Salvadortɔwo kpɔa dzidzɔ ɖo wu la dometɔ ɖekae nye pupusa. Nuɖuɖu sia nyea abolo aɖe si wotsɔ bliwɔ (alo mɔli) wɔ, si me wodea kesu (cheese alo fromage), ayi, halã kpakple nudonui bubuwoe. Zi geɖe la, wotsɔa timati tutu kple curtido, si wowɔna kple amagbe fomevi aɖe, sabala, karɔt kple vinegar si me nu ʋeʋĩwo le ɖunɛ. Togbɔ be dua me tɔ aɖewo zãa nuɖuhɛ kple gaflo tsɔ ɖua pupusa hã la, asi koŋue wotsɔ ɖunɛ.
ÈNYAA? Woyɔ El Salvador be dzotowo fe anyigba. Dzoto 20 kple edzivɔwoe le dua me, eye wo dometɔ aɖewo gawóna kokoko. Dzotowo fe wówowoe na be agakpe tsrala siwo le dzogoe ade me va dzɔ. Los Tercios Tsitsetse sina tsoa agakpe siawo tame.
Yehowa Ðasefo siwo wu 38,000 ye le El Salvador, eye wole hame siwo ade 700 me. Wofiaa Biblia ame 43,000 le Spaingbe, Eŋlisigbe kple El Salvador Tokunɔgbe me.


text:
GBETAKPƆXƆ—TATA SI MÍESRƆ̃NA January 2013
Nyati sia ku ɖe ame aɖewo siwo ŋkɔ Biblia yɔ siwo ɖe xɔse kple dzidefo fia ŋu.
Wotsɔ Wo Ðokuiwo Na Faa—Le Norway
Aleke nya si wobia fome aɖe le vo me la ʋã wo woyi ɖasubɔ le afi si gbefãɖela geɖe hiã le wu?
Lé Dzi Ðe Ƒo—Yehowa Li Kpli Wò!
Xɔse kple dzidefo fe kpɔɖeŋu si Yosua, Yehoyada, Daniel kple ame bubuwo ɖo la ate ŋu aɖe vi na wò.
Mègana Naneke Nate Wò Ðe Aga Tso Yehowa Gbɔ O
Kpɔ ale si nàte ŋu awɔ tiatia nyuiwo ku ɖe dɔwɔɖui, modzakaɖeɖe kple wò fomea ŋu.
Yi Edzi Nànɔ Tetem Ðe Yehowa Ŋu
Aleke míate ŋu ate ɖe Mawu ŋu eye míada asɔ le elektrɔnikmɔ̃wo kple lãmesẽnyawo me ahafo asa galɔlɔ̃ kple dada?
Subɔ Yehowa, Mèganɔ Veve Sem Le Nu Siwo Dzɔ Va Yi Ta O
Apostolo Paulo wɔ vodada gãwo kple tiatia siwo me nunya le la siaa. Nu kae míate ŋu asrɔ̃ tso efe kpɔɖeŋua me?
Hamemetsitsiwo—
‘Wonye Hadɔwɔlawo Na Míafe Dzidzɔkpɔkpɔ’
Mɔ kawo nue hamemetsitsiwo kpena ɖe nɔviwo ŋu le be dzi na dzɔ wo le Mawu subɔsubɔ me?
Amekpekpedɔ Aɖe Si Ŋu Wowɔ Ðoɖo Ðo Do Ŋgɔ Nyuie La Tse Ku
Kpɔ ale si nyɔnuvi fe ewo vi aɖe si le Chile ku kutri ma wɔna tɔxɛ aɖe fe amekpegbalẽvi na ame siwo katã doa Mapudungun le efe suku.


text:
Ðe Wòle Be Míasubɔ Nɔnɔmewɔwɔwoa?
Ale si Biblia ɖo eŋui
Ao. Numekugbalẽ aɖe gblɔ tso se siwo Mawu de na Israel-dukɔa ŋu ale: “Biblia me nya vovovowo ɖo kpe edzi be womezã nɔnɔmewɔwɔwo le Mawu subɔsubɔ vavãtɔ me o.” (New Catholic Encyclopedia) Bu mawunyakpukpui siawo ŋu kpɔ:
“Mègawɔ legba aɖeke na ɖokuiwò o. Mègawɔ nu siwo le dzifo, alo nu siwo le anyigba dzi, alo nu siwo le tsi me le anyigba te la, fe nɔnɔme o. Mègade ta agu na wo o, eye mègasubɔ wo o, elabena nye Yehowa, wò Mawu la, Mawu ʋãŋu menye.” (2 Mose 20:4, 5) Esi wònye “Mawu ʋãŋu” ye Mawu nye ta la, mekpɔa ŋudzedze ɖe nɔnɔmetatawo, kpetatawo, nɔnɔmewɔwɔwo, legbawo, dzesiwo kafukafu kple wo subɔsubɔ ŋu o.
“Nyematsɔ nye bubu na ame tutɔ kple nye kafukafu na legbawo o.” (Yesaya 42:8) Mawu meda asi ɖe esubɔsubɔ to legbawo dzi dzi o. Esi Israel-vi aɖewo di be yewoasubɔ Mawu to sikanyivi aɖe dzi la, egblɔ be wowɔ “nu gbegblẽ.”
—2 Mose 32:7-9.
“Mele be míasusu be mawunyenye la le abe sika alo klosalo alo kpe ene o, eye mele abe nane si fe nɔnɔme wokpa to amegbetɔ fe aɖaŋu kple tamesusu dzi la ene o.” (Dɔwɔwɔwo 17:29) To vovo na trɔ̃subɔla siwo zãa nu siwo “fe nɔnɔme wokpa to amegbetɔ fe aɖaŋu kple tamesusu dzi” le wofe subɔsubɔ me la, Kristotɔwo ya zɔna “le xɔse me, ke menye le nukpɔkpɔ me o” abe ale si Biblia gblɔe ene.
—2 Korintotɔwo 5:7.
“Mikpɔ mia ɖokui dzi le trɔ̃wo ŋu.” (1 Yohanes 5:21) Mawu ɖee fia enuenu le se siwo wòde na Israel-dukɔa kple Kristotɔwo siaa le Biblia me la me be alakpae nu si wofiaa amewo be Mawu daa asi ɖe nɔnɔmewɔwɔwo kple dzesiwo zazã atsɔ asubɔe dzi la nye.


text:
ŊUTINYA 92
Yesu Fɔ Ame Kukuwo Ðe Tsitre
NYƆNUVI si kpɔm nèle le afisia la xɔ fe 12. Yesu lé efe asi ɖe asi, eye dadaa kple fofoa wole tsitre ɖe wo gbɔ. Ènya nusita wole dzidzɔ kpɔm nenema? Na míakpɔe ɖa.
Nyɔnuvi la fofo nye ame vevi aɖe, si ŋkɔe nye Yairo. Gbeɖeka la, vianyɔnuvia dze dɔ eye wotsɔe mlɔ aba dzii. Gake dɔa mele kakam ɖe eme nɛ o. Dɔa le nyanyram ɖe edzi boŋ. Yairo kple srɔ̃a woxa nu ŋutɔ, elabena ewɔ abe wo vi nyɔnuvi sue la ɖe wòle kuku ge ene. Eya koe nye nyɔnuvi, si le wo si. Eyata Yairo yi Yesu di ge. Ese nukunu, siwo wɔm Yesu le la ŋkɔ.
Esi Yairo kpɔ Yesu la, ameha gã aɖe fo xlãe. Gake Yairo to ameha la dome hedze klo ɖe Yesu fe afɔ nu heɖe kuku nɛ gblɔ be: ‘Vinye nyɔnuvi dze dɔ sesĩe ŋutɔ. Taflatse, va, eye nàna efe lãme nasẽ.’ Yesu gblɔ be yele vava ge.
Esi wonɔ yiyim la, ameha la nɔ wo nɔewo tutum be yewoate ɖe eŋu. Enumake Yesu tɔ hebia be: ‘Amekae ka asi ŋunye?’ Yesu se le eɖokui me be ŋusẽ do le ye me; eyata enya be ame aɖe ka asi ye ŋu. Gake amekae? Nyɔnu aɖe si le dɔ lém hena fe 12 sɔŋ lae. Eya hã va heka asi Yesu fe awuwo ŋu, eye dɔa vɔ nɛ!
Esia na Yairo fe dzi dze eme, elabena ekpɔ be Yesu ate ŋu ada dɔ na ame bɔbɔe. Gake dɔla aɖe va hegblɔ na Yairo be: ‘Dzudzɔ fuɖeɖe na Yesu. Viwò la ku.’ Yesu se nya la, eye wògblɔ na Yairo be: ‘Mègavɔ̃ o, efe lãme asẽ.’
Esi woɖo Yairo fe afeme la, ameawo nɔ avi fam kple nuxaxa vevie. Gake Yesu gblɔ be: ‘Migafa avi o. Ðevi la meku o. Alɔ̃ ko dɔm wòle.’ Gake woko Yesu heɖu fewu le eŋu, elabena wonya be ɖevi la ku.
Emegbe Yesu kplɔ nyɔnuvi la fofo kple dadaa kpakple efe apostolo etɔ̃ yi xɔ, si me ɖevia mlɔ la me. Elé efe asi hegblɔ be: ‘Tsi tre!’ Eye nyɔnuvia gbɔ agbe abe alesi nèle ekpɔm le afisia ene. Tete wòtsi tre hezɔ azɔli! Ema tae dzi le dadaa kple fofoa dzɔm vevie nenema ɖo.
Menye esiae nye ame gbãtɔ si Yesu fɔ ɖe tsitre o. Gbãtɔ, si fe nya Biblia gblɔ lae nye ahosi aɖe si le Nain la fe viŋutsu. Emegbe la, Yesu fɔ Lazaro, Maria kple Marta nɔviŋutsu ɖe tsitre. Ne Yesu le dzi ɖum abe Mawu fe fia ene la, afɔ ame kuku geɖewo va agbe mee. Ðe esia mado dzidzɔ na mí oa?


text: 13 Ke nɔvinyɔnu dzetugbe aɖe si ŋkɔe nye Tamar+ la nɔ David vi Absalom si, eye efe nu lé dzi na David vi Amnon.+2 Esia ɖe fu na Amnon ale gbegbe be wòzu dɔ dze edzi le nɔvianyɔnu Tamar ta, elabena ɖetugbui leafe wònye, eye Amnon mekpɔ mɔnu aɖeke awɔ nane kplii o.3 Ke xɔlɔ̃ aɖe le Amnon si, eŋkɔe nye Yehonadab,+ eye wònye David nɔvi Simea+ vi; Yehonadab dze aɖaŋu ŋutɔ.4 Eye wòbia Amnon be: “Fia vi, nu ka ŋuti nèléa blanui ŋdi sia ŋdi ale? Màgblɔe nam oa?” Amnon ɖo eŋu nɛ be: “Nɔvinye Absalom nɔvinyɔnu+ Tamar fe nue lé dzi nam.”5 Eye Yehonadab gblɔ nɛ be: “Yi ɖamlɔ anyi ɖe wò aba dzi nàwɔ aye be yedze dɔ. Eye ne fofowò va kpɔ wò ɖa la, gblɔ nɛ be, ‘Meɖe kuku, na nɔvinye Tamar nava na nuɖuɖum. Ne eva ɖa dɔnɔnuɖuɖua* le ŋkunyeme mekpɔ la, ekema maɖu nua le esi me.’”6 Ale Amnon mlɔ anyi hewɔ abe dɔ lém wòle ene, eye fia la yi ɖakpɔe ɖa. Amnon gblɔ na fia la be: “Meɖe kuku, na nɔvinye Tamar nava mè abolo eve siwo fe nɔnɔme le abe dzi ene la le ŋkunyeme, ne maɖu nua le esi me.”7 Eye David ɖo ame ɖe Tamar le afe me gblɔ be: “Meɖe kuku, yi nɔviwò Amnon fe me, eye nàɖa nu* nɛ.”8 Eya ta Tamar yi nɔvia Amnon fe me, afi si wòmlɔ anyi ɖo. Eye wòblu amɔwɔ tsɔ fo abolo le eŋkume hemè wo.9 Eye wòtsɔe ɖo ekɔme. Gake Amnon gbe eɖuɖu gblɔ be: “Mina ame sia ame nado le gbɔnye!” Eye ame sia ame do le egbɔ.10 Azɔ Amnon gblɔ na Tamar be: “Tsɔ nuɖuɖua* va xɔgã me, ne nàlée ɖe asi maɖu.” Eya ta Tamar tsɔ abolo siwo wòmè la yi na nɔvia Amnon le xɔgã me.11 Esi Tamar tsɔ nuɖuɖua yi egbɔ be wòaɖu la, elée gblɔ nɛ be: “Nɔvinyenyɔnu, va mlɔ gbɔnye.”12 Ke egblɔ nɛ be: “Kpao, nɔvinye! Mègaɖi gbɔm o, elabena womewɔa nu sia le Israel o.+ Mègawɔ ŋukpenanu sia o.+13 Afi ka mayi kple ŋukpe gã sia? Woabu wò ɖe ŋukpenanuwɔlawo dome le Israel. Eya ta meɖe kuku, gblɔe na fia la; elabena matem wò o.”14 Ke egbe toɖoɖoe, eye wòzi edzi hedɔ egbɔ sesẽe tsɔ ɖi gbɔe.15 Enumake Amnon lé fui vevie ŋutɔ, fu si wòlée la nu sẽ wu ale si wòlɔ̃e tsã. Eye Amnon gblɔ nɛ be: “Tso nàdzo!”16 Eɖo eŋu nɛ be: “Ao, nɔvinye, elabena ne ènyam be madzo la, eya boŋ gavɔ̃ɖi wu nu si nèwɔ ɖe ŋunye fifi laa!” Ke egbe toɖoɖoe.17 Eye wòyɔ efe ɖekakpui si subɔnɛ la gblɔ nɛ be: “Kplɔ ame sia do goe le gbɔnye yi xexe ne nàdo ʋɔa.”18 (Ke awu ʋlaya tɔxɛ* aɖe le eŋu, elabena nenemae fiavinyɔnu ɖetugbui leafewo doa awui.) Eya ta efe subɔvi la hee do goe yi xexe, eye wòdo ʋɔa.19 Ale Tamar lɔ afi kɔ ɖe tame,+ eye wòdze awu ʋlaya nyui si le eŋu la; eye wòkpla asi ta le avi fam le yiyim.20 Eye nɔvia Absalom+ biae be: “Nɔviwò Amnon ye wɔ nu sia ɖe ŋuwòa? Nɔvinye, zi ɖoɖoe. Nɔviwòe.+ Mègana nya sia naɖu dzi na wò o.” Ale Tamar tsi nɔvia Absalom fe me, eye medona ɖe ame dome o.21 Esi Fia David se nya siawo katã la, dzi kui vevie.+ Gake medi be yeawɔ naneke wòave via Amnon o, elabena eyae nye efe ŋgɔgbevi, eye wòlɔ̃e.22 Ke Absalom megblɔ nya vɔ̃ alo nya nyui aɖeke na Amnon o; gake Absalom lé fu+ Amnon le esi wòɖi gbɔ nɔvianyɔnu Tamar ta.+23 Le fe eve megbe la, wonɔ fu kom na Absalom fe alẽwo le Baal-Hazor, si gogo Efrayim,+ eye Absalom kpe fia viŋutsuwo katã.+24 Eye Absalom va fia la gbɔ gblɔ nɛ be: “Wole fu kom na wò dɔla fe alẽwo! Meɖe kuku, medi be fia la kple eŋumewo nayi kplim.”25 Ke fia la gblɔ na Absalom be: “Ao, vinye! Mègana mí katã míayi ne míazu agba na wò o.” Togbɔ be efoe ɖe enu hã la, melɔ̃ be yeayi o, ke boŋ eyrae.26 Eye Absalom gblɔ be: “Meɖe kuku, ne màyi o la, ekema na nɔvinye Amnon nayi kpli mí.”+ Eye fia la biae be: “Nu ka tae wòayi kpli wò?”27 Ke Absalom foe ɖe enu, eya ta ena Amnon kple fiaviŋutsuwo katã kpe ɖe eŋu yi.28 Eye Absalom de se na efe subɔviwo be: “Miɖo ŋku anyi; ne wain na Amnon fe dzi le dzidzɔ kpɔm la, magblɔ na mi be, ‘Mida nu Amnon fu anyi!’ Ekema miawui. Migavɔ̃ o. Alo menye nye ŋutɔe ɖe gbe na mi oa? Misẽ ŋu, eye miwɔ kalẽ.”29 Eya ta Absalom fe subɔviwo wɔ Amnon abe ale si tututu Absalom de see ene; eye fia viŋutsu bubuawo katã tso enumake, eye wo dometɔ ɖe sia ɖe de efe tedzisɔ dzi hesi dzo.30 Esi wonɔ mɔ dzi la, David se be: “Absalom wu fia viŋutsuwo katã, eye wo dometɔ ɖeka pɛ hã mesusɔ o.”31 Ale fia la tso, eye wòdze efe awuwo hemlɔ anyi ɖe anyigba, eye efe dɔlawo katã le tsitre le awu vuvuwo me.32 Ke David nɔvi Simea+ vi Yehonadab+ gblɔ nɛ be: “Nye afetɔ megasusu be fiaviŋutsu ɖekakpuiawo katãe wowu o, Amnon ɖeɖe koe ku.+ Absalom fe gbeɖeɖe nue wowɔe le;+ nu wònye wòɖo xoxoxo tso gbe si gbe wòɖi gbɔ nɔvianyɔnu+ Tamar.+33 Eya ta nye afetɔ fia megana nya si wòse be, ‘Fia viŋutsuwo katã ku’ la, naɖe fu nɛ o.* Amnon ɖeɖe koe ku.”34 Ke Absalom si dzo.+ Emegbe gbetakpɔla la fɔ mo dzi, eye wòkpɔ ameha aɖe le mɔ si to emegbe le to la xa dzi gbɔna.35 Eye Yehonadab+ gblɔ na fia la be: “Kpɔ ɖa! Fia la viŋutsuwo gbɔ abe ale si wò dɔla gblɔe na wòe ene.”36 Kaka wòaɖe nu le nyaa me ko la, fiaviŋutsuawo va ɖo, eye wonɔ avi fam sesĩe; fia la kple eŋumewo hã fa avi vevie.37 Ke Absalom si yi Talmai,+ Amihud vi, si nye Gesur-fia gbɔ. Eye David fa viaŋutsua ŋkeke geɖe.38 Esi Absalom si yi Gesur+ la, enɔ afi ma fe etɔ̃.39 Mlɔeba edzro fia David vevie be yeayi aɖakpɔ Absalom ɖa, elabena efe akɔ fa le Amnon fe ku la ta.


text: 31 “Mebla nu kple nye ŋkuwo.+Ekema aleke wɔ nye ŋku aganɔ ɖetugbui ŋu madzemadzee?+2 Nu kae anye nye gome tso Mawu si le dzifo la gbɔ,Alo domenyinu kae atso Ŋusẽkatãtɔ si le dzifo ʋĩi la gbɔ nam?3 Ðe afɔku mele nu gbegblẽ wɔla lalam,Eye vɔ̃ mele nu vɔ̃ɖi wɔlawo dzɔm oa?+4 Ðe eya ŋutɔ mele nye zɔzɔme kpɔm,+Eye wòxlẽa nye afɔɖeɖewo katã oa?5 Ðe mefo ɖokuinye ɖe alakpanuwɔna me kpɔa?*Eye ɖe nye afɔ tsɔna ɖe beble ŋua?+6 Mawu nedam le nudanu dzɔdzɔe me;+Ekema adze si nye fɔmaɖimaɖi.+7 Ne nye afɔ tra ɖa le mɔ la dzi+Alo nye dzi kplɔ nu si nye ŋkuwo kpɔ ɖo+Alo nye asiwo fo ɖi la,8 Ekema mafã nu ame bubu naɖu,+Eye woneho nye nu siwo mefã.*9 Ne nyɔnu aɖe flu nye dzi,+Eye mede xa ɖe hanyevi fe ʋɔtru nu la,+10 Ekema srɔ̃nye netu wɔ na ame tutɔ,Eye ŋutsu bubuwo nedɔ egbɔ.*+11 Elabena ema anye ŋukpenanuwɔwɔ,Eye wòanye vodada si dze na tohehe le ʋɔnudrɔ̃lawo ŋkume.+12 Anye dzo si abi nu ahagblẽ nu,+Eye wòafiã nye nuwo katã va se ɖe wofe kè gbɔ ke.13 Ne mete nye kluvi alo nye kosi fe nya dzɔdzɔe ɖe to,Esi nya ɖo nye kpli wo dome la,*14 Ekema ne Mawu bia gbem la,* nu kae mawɔ?Eye ne ebia akɔntam ɖe, aleke maɖo eŋu nɛ?+15 Ðe menye Ame si wɔm le vidzidɔ me la kee wɔ woawo hã oa?+Eye menye Ame ma kee trɔ asi le mía ŋu hafi wodzi oa?*+16 Ne mete ame dahewo fe didiwo wo+Eye mena ahosiwo fe ŋkuwo lé blanui;*+17 Ne nye ɖeka koe ɖua nu si mekpɔEye mekua ŋɔ tsyɔ̃eviwo;+18 (Elabena tso nye ɖevime kee tsyɔ̃evi nɔ gbɔnye tsi abe fofoa gbɔ wònɔ ene,Eye tso nye ɖevime* kee mefiaa mɔ ahosi);19 Ne mekpɔ ame wòle tsɔtsrɔ̃m le avɔ manɔamesi taAlo ame dahe si mekpɔ avɔ atsyɔ o;+20 Ne meyram o,*+Evɔ wònye nye alẽfuvɔ de dzo lãme nɛ hafi;21 Ne menyè asi ɖe tsyɔ̃evi ŋu,+Esi mekpɔe le dugbo la nu be ehiã nye kpekpeɖeŋu la;*+22 Ekema nye abɔ nege le abɔgba ŋu,Eye nye abɔ neŋe ɖe abɔklugui nu.23 Elabena mevɔ̃ afɔku si tso Mawu gbɔ la,Eye nyemate ŋu anɔ te ɖe efe gãnyenye nu o.24 Ne meɖo dzi ɖe sika ŋu,Alo megblɔ na sika nyuitɔ be, ‘Ŋuwòe mele dzi ɖom ɖo!’+25 Ne mekpɔa dzidzɔ le esi nye nunɔamesiwo sɔ gbɔ,+Le esi nu bɔ ɖe asinye kpaŋkpaŋ ta;+26 Ne mekpɔ ale si ɣe* le keklẽm,Alo mekpɔ ale si dzinu le yiyim le atsyɔ̃ me;+27 Eye mena wofi nye dzi le adzame,Ale be megbugbɔ asi ɖo ɖe wo tsɔ subɔ wo la;+28 Ekema anye vodada si dze na tohehe le ʋɔnudrɔ̃lawo ŋkume,Elabena afia be megbe Mawu vavã si le dzifo la.29 Ðe mekpɔ dzidzɔ ɖe nye futɔ aɖe fe tsɔtsrɔ̃ ŋu kpɔa,+Alo dzi dzɔm le esi vɔ̃ dzɔ ɖe edzi ta kpɔa?30 Nyemena nye nuyi wɔ nu vɔ̃ o,Eye nyemedi efe ku* to ɖiŋudodo nɛ me o.+31 Afenyemetɔwo gblɔna be,‘Ame kae ate ŋu afia asi ame aɖe be, eya meɖu efe nu* ɖi fo kpɔ o?’+32 Amedzro aɖeke metsia xexe dɔna o;+Mena nye ʋɔ le ʋuʋu ɖi na mɔzɔlawo.33 Ðe metsyɔ nu nye dzidadawo dzi abe ale si ame bubuwo wɔnɛ ene,+Ale be meɣla nye vodada ɖe nye awu fe kotoku me kpɔa?34 Ðe mevɔ̃na na ale si amehawo awɔ nui,Alo ɖe fome bubuwo fe vlodoame dzia ŋɔ nam,Ale be mezia ɖoɖoe eye mevɔ̃na be mado ɖe gotaa?35 Oo, ne ɖe ame aɖe aɖo tom ɖe!+Anye ne made asi nya siwo megblɔ la te.Ŋusẽkatãtɔ la neɖo eŋu nam!+Ðe madi be nunyetsola naŋlɔ efe nutsotsowo ɖe agbalẽ me hafi!36 Anye ne malée ɖe abɔta;Mablae ɖe ta abe atsyɔ̃tablanu ene.37 Mana nye afɔɖeɖe ɖe sia ɖe ŋuti kɔntae;Mazɔ abe fiavi ene ate ɖe eŋu.38 Ne nye anyigba afa avi ɖe ŋutinye,Eye nye agblewo katã afa avi nam hoo;39 Ne meɖu eme kutsetse femaxee,+Alo mena anyigba la tɔwo* tsi dzodzodzoe la;+40 Ekema ŋù nemie ɖe lu tefe namEye gbe si ʋẽna kũu nemie ɖe fo tefe nam.”Hiob fe gbe dze anyi.


text:
Dzogbedadi Si Kpɔkpɔ Mele Bɔbɔe O
NE ZÃ do tsiɖitsiɖi le kuɖinyigba sia dzi la, dzogbedadi dona le efe do me heva tɔna ɖe gota. Etsaa ŋku godoo henɔa to dzi. Eye wòbɔbɔna henɔa tatam blewuu le dzogbe sia.
Kasia dzogbedadi sia ti kpo dze lã si menya be ku de xa ɖi na ye o la dzi
Ale si dzogbedadi fe towo ɖae la wɔe be wòtea ŋu sea lã siwo wòléna la ŋkɔ henyaa afi si tututu wole, ne woɖale do me ʋĩ ke hã
Ne dzogbedaditsu di be yeanya afi si dadinɔ aɖe le la, exlɔ̃na sesĩe. Esi dadinɔ hã fe to ɖa ŋutɔ ta la, etea ŋu sea yɔyɔ sia le didife ke
Fu siwo le dzogbedadi fe afɔfome wɔnɛ be mesia ke o, eye wonana hã be ke si xɔa dzo gbãgbãgbã la memea afɔfome nɛ o
Eto fu ɣi gbogbo aɖewo ɖe to me si wɔnɛ be ne ya le fofom la, ke meɖoa to me nɛ o
Mele bɔbɔe be woakpɔ dzogbedadi fe afɔtefewo o, elabena fu siwo le efe afɔfome la tutua efe afɔtefewo
Tsi siwo nɔa lãme na lã siwo dzogbedadi léna la tea ŋu xɔnɛ ɖe agbe
Le Kara-Kum Dzogbe la, anyigba tea ŋu xɔa dzo gbãgbãgbã abe dzidzenu Celsius 80 ene. Ɣeaɖewoɣi la, yame fana miamiamia wu tsikpe


text:
NYATI SI LE AKPAA DZI | NU KAE NYE NUNANA NYUITƆ KEKEAKE?
Didi Be Woana Nu Nyui Aɖe Ame
Be woabu nunana nyui aɖe si woana ame wòadze eŋu ŋu la mele bɔbɔe kura o. Nyatefeae nye be ame si wona nui lae akpɔ asixɔxɔ si le eŋu. Eye nu si ame aɖe abu be enyo la madze ame bubu ya ŋu o.
Le kpɔɖeŋu me, sɔhɛ aɖe ade asixɔxɔ elektrɔnikmɔ̃ siwo to fifia si wonae la ŋu ŋutɔ. Le ame tsitsi ya gome la, ɖewohĩ ade asixɔxɔ nu vevi aɖe si le fomea me tso wo tɔgbuiwo ŋɔli si wotsɔ nɛ la ŋu ŋutɔ. Le dukɔ aɖewo me la, nunana si ŋu ame tsitsiwo kple ɖeviwo siaa kpɔa dzidzɔ ɖo wue nye ga, ale be woawo ŋutɔ natsɔe awɔ nu si wodi.
Mele bɔbɔe be woanya nu si tututu woana ame aɖe o, gake ame geɖe dzea agbagba be yewoana nu yewofe ame vevi aɖe wòadze eŋu. Togbɔ be manɔ bɔbɔe be woake ɖe nunana si asɔ na ame aɖe ŋu o hãa, ne míebu nu vevi aɖewo ŋu do ŋgɔ la, akpe ɖe mía ŋu míanya nu si tututu adze amea ŋu. Mina míade ŋugble le nu ene aɖewo siwo ana míafe nunanawo nadze nua xɔla ŋu la ŋu.
Amea fe didiwo. Ŋutsu aɖe si le Belfast, le Ɣedzefe Ireland gblɔ be gasɔ aɖe si wotsɔ na ye esi yexɔ fe 10 alo 11 lae nye nunana nyuitɔ kekeake si wona ye kpɔ. Nu ka tae? Egblɔ be: “Elabena nu ma tututu dim menɔ ɣemaɣi.” Nya ma fia be nu si dim ame aɖe le ye ana be nunana aɖe nado dzidzɔ nɛ loo alo mado dzidzɔ nɛ o. Eya ta bu ame si nèdi be yeana nui la ŋu. Dze agbagba nànya nu si ŋu wòakpɔ dzidzɔ ɖo, elabe nu si dzɔa dzi na ame ye kpɔa ŋusẽ ɖe efe didiwo dzi. Le kpɔɖeŋu me, edzɔa dzi na ame siwo si tɔgbuiyɔviwo kple mamayɔviwo le be ɖeviawo nanɔ yewo ŋu. Wofe didie nye be yewoanɔ yewo viwo kple mamayɔviwo kpɔm edziedzi. Eya ta ne fomea wɔ ɖoɖo ɖe mɔkeke ŋu eye wokpe dzila tsitsi siawo hã la, edzɔa dzi na wo wu be woana nunana bubu aɖe wo.
Nu vevi si akpe ɖe mía ŋu míanya nu si dim ame aɖe lee nye be míanye toɖola nyuiwo. Biblia gblɔ be, “ame sia ame naɖe abla le nusese me, nanɔ blewu le nufofo me.” (Yakobo 1:19) Ne èle dze ɖom kple xɔ̃wòwo kple fometɔwo la, ɖo to nyuie nàkpɔ nu siwo dzɔa dzi na wo kple nu siwo medzɔa dzi na wo o. Esia akpe ɖe ŋuwò be nàna nu si anyo wo ŋu la wo.
Amea fe nuhiahiãwo. Ne nunana sue aɖe gɔ̃ hã kpɔ hiahiã vevi aɖe gbɔ na nua xɔla la, ke ade asixɔxɔ eŋu ŋutɔ. Gake aleke nàwɔ anya nu si tututu hiã ame aɖe?
Adze abe mɔ bɔbɔetɔ si dzi nàto anyae nye be nàbia amea nu si wòhiã alo di ene. Ke hã, le ame geɖe siwo naa nu gome la, esia ana dzidzɔ si nua nala nakpɔ la nabu, elabe adi be nu si tututu yeana amea nanye esi ŋu menya nu tsoe o hafi. Gakpe ɖe eŋu la, ame aɖewo foa nu tso nu siwo dzɔa dzi na wo kple nu siwo medzɔa dzi na wo o ŋu faa, gake zi geɖe la womefoa nu tso nu siwo hiã wo la ŋu o.
Eya ta nɔ ŋudzɔ eye nàlé ŋku ɖe nɔnɔme si me amea le ŋu. Ðevie amea nyea, ame tsitsiea, trea, srɔ̃tɔea, ame si gbe srɔ̃ea, ahosiea, ɖe wòle dɔ wɔm alo xɔ dzudzɔ le dɔmea? Ekema bu nunana si akpɔ amea fe hiahiã vevi aɖe gbɔ la ŋu.
Be nànya ame si nèle nua nagee fe hiahiãwo la, ɖo dze kple ame siwo nɔ nɔnɔme ma tɔgbi me kpɔ. Woate ŋu agblɔ nu siwo ame mawo tɔgbi hiã si mele nyanya na ame geɖe o la na wò. Esia akpe ɖe ŋuwò be nàna nane si akpɔ hiahiã vevi aɖe gbɔ si mava susu me na ame geɖe o.
Ɣeyiɣi si nàna nua. Biblia gblɔ be: “Nya si wogblɔ ɖe egblɔɣi la vivina loo!” (Lododowo 15:23) Mawunyakpukpui sia na míekpɔe be ɣeyiɣi si míagblɔ nya aɖe la le vevie. Nenema kee wòle le míafe nuwɔnawo hã gome. Abe ale si ko nya si wogblɔ ɖe egblɔɣi vivia ame si wogblɔe na nu la, nenema kee ne wona nu ame aɖe le ɣeyiɣi nyuitɔ dzi alo le wɔna vevi aɖe wɔɣi la ana wòakpɔ dzidzɔ.
Xɔ̃wò aɖe le srɔ̃ ɖem. Esusɔ vie sɔhɛ aɖe nado le suku. Srɔ̃ŋutsu aɖe le mɔ kpɔm be ye srɔ̃ adzi vi kpuie. Esiawoe nye ɣeyiɣi siwo dzi míate ŋu ana nu amewo la dometɔ ʋɛ aɖewo ko. Ame aɖewo ŋlɔa ŋkeke vevi siwo dzi nu siawo fe ɖewo adze le fe si gbɔna me la ɖi. Esia kpena ɖe wo ŋu wowɔa ɖoɖo ɖe nunana si asɔ le wɔnaa aɖe dzi ŋu do ŋgɔ. *
Gake menye azã tɔxɛwo dzi koe wòle be míana nu amewo o. Míate ŋu akpɔ dzidzɔ ne míenaa nu amewo ɣesiaɣi. Ke hã, ele be míaɖɔ ŋu ɖo. Le kpɔɖeŋu me, ne menye susu gobii aɖe tae ŋutsu aɖe na nane nyɔnu aɖe o la, ɖewohĩ nyɔnua asusu be ɖe ŋutsua di be yeadi ahiã ye. Gake ne susuae nye ema la, ke nyɔnua mase egɔme bubui o, eye esia mahe kuxiwo vɛ o. Esia ta ele be míabu nya vevi bubu aɖe ŋu—eyae nye susu si le nua nala si.
Susu si le nua nala si. Abe ale si wòdze le kpɔɖeŋu si ŋu míefo nu tsoe va yi me ene la, anyo be nàbu eŋu kpɔ be ɖe nua xɔla ase susu si tae nèna nuae gɔme bubui hã. Azɔ hã, anyo be nua nala hã nabu susu si tae wòle nua nam la ŋu. Togbɔ be ame akpa gãtɔ akpɔe be susu nyui aɖe tae yewona nu ame aɖe hã, eva zu dzizizi na ame geɖe be woana nu le fea fe ɣeyiɣi aɖewo dzi. Le ame bubuwo gome la, wonaa nu amewo kple susu be woawɔ nu ɖe yewo ŋu nyuie alo be woawo hã woaɖo etefe na yewo.
Aleke nàwɔ anya be susu nyui ye le ye si yetsɔ le nu nam amewo? Biblia gblɔ be: “Miwɔ miafe nuwo katã le lɔlɔ̃ me.” (1 Korintotɔwo 16:14) Ne lɔlɔ̃ akuakua ye ʋã wò hafi nèna nu ame aɖe la, wò nunana ado dzidzɔ na exɔla, eye esia ana nàkpɔ dzidzɔ si le nunana ame tso dzi me faa la me. Ne èna nu tso dzi me faa la, ana mía Fofo si le dzifo hã nakpɔ dzidzɔ. Apostolo Paulo kafu Kristotɔ siwo nɔ blema Korinto le esi wona nu kple dzidzɔ tso dzi me tsɔ kpe asi ɖe wo nɔvi Kristotɔ siwo nɔ Yudea la ŋu. Paulo gblɔ na wo be: “Ame si naa nu kple dzidzɔ lae Mawu lɔ̃na.”—2 Korintotɔwo 9:7.
Ne míede ŋugble le nu siwo ŋu míefo nu tsoe va yi ŋu la, akpe ɖe mía ŋu be míana nu siwo ado dzidzɔ na amewo la wo. Nu siawo siwo me míedzro kple nu bubuwoe nye nu siwo ʋã Mawu wòwɔ ɖoɖo eye wòna nunana gãtɔ kekeake amegbetɔwo la fe akpa aɖe. Míele kpewòm be nàxlẽ nu tso nu si nunana gã sia nye la ŋu le nyati si kplɔ esia ɖo la me.
^ mm. 13 Ame aɖewo hã naa nu amewo le dzigbezãwo kple dukɔa fe azãwo dzi. Ke hã nu siwo yia edzi le azã siawo dometɔ geɖe ɖuɣi la mewɔ ɖeka kple Biblia fe nufiafiawo o. Kpɔ nyati si nye “Exlẽlawo Bia Be—Kristotɔwo Ƒe Azãe Kristmas Nyea?” si dze le magazine sia me.


text: 6 Ke Israel-viwo gawɔ nu si nye vɔ̃ le Yehowa ŋkume,+ eya ta Yehowa tsɔ wo de asi na Midian fe adre.+2 Midian fe asi kpe Israel dzi.+ Eye le Midian ta Israel-viwo wɔ bebefewo* na wo ɖokuiwo ɖe towo dzi, ɖe agadowo me kple tefe siwo yiyi sesẽ.+3 Ne Israel fã nu la, Midian, Amalek+ kple Ɣedzefetɔwo+ va dzea wo dzi.4 Wova fua asaɖa anyi ɖe wo ŋu, eye wogblẽa anyigba la dzi nukuwo dome va se ɖe Gaza ke, eye womegblẽa nuɖuɖu, alẽ, nyi alo tedzi aɖeke ɖi na Israel o.+5 Elabena ɖe wova dona bibibi kple wofe lãhawo kpakple wofe agbadɔwo abe ʋetsuviwo ene,+ eye woawo ŋutɔwo kple wofe kposɔwo mele xexlẽme o,+ ɖe wovaa anyigba la dzi be yewoagblẽe.6 Ale Israel va da ahe kolikoli le Midian ta; eye Israel-viwo yɔ Yehowa be wòaxɔ na yewo.+7 Esi Israel-viwo yɔ Yehowa be wòaxɔ na yewo le Midian ta la,+8 Yehowa dɔ nyagblɔɖila aɖe ɖo ɖe Israel-viwo wòva gblɔ na wo be: “Ale Yehowa, Israel fe Mawu la, gblɔe nye esi, ‘Mekplɔ mi dzoe le Egipte, eye meɖe mi tso kluvinyenyefe me.+9 Ale meɖe mi tso Egipte kple ame siwo katã tea mi ɖe anyi la si me, eye menya miafe futɔwo ɖa le mia ŋgɔ hetsɔ wofe anyigba na mi.+10 Eye megblɔ na mi hã be: “Nyee nye Yehowa mia Mawu.+ Migavɔ̃ Amoritɔ siwo fe anyigba dzi miele la fe mawuwo o.”+ Ke mieɖo tom o.’”*+11 Emegbe Yehowa fe dɔla va+ bɔbɔ nɔ ati gã si le Ofra, si nye Yoas, Abi-Ezer+ vi tɔ la te. Via Gideon+ nɔ lu fom le wainfiãfe be Midiantɔwo nagakpɔe o.12 Yehowa fe dɔlaa ɖe eɖokui fiae gblɔ be: “Yehowa li kpli wò,+ wò aʋakalẽtɔ.”13 Ke Gideon gblɔ nɛ be: “Meɖe kuku, nye afetɔ, ne Yehowa li kpli mí ɖe, nu ka tae nu siawo katã dzɔ ɖe mía dzi ɖo?+ Eye afi kae efe nukudɔ siwo ŋu mía fofowo fo nu le na mí+ hegblɔ be, ‘Ðe Yehowa meɖe mí tso Egipte oa?’+ la le? Azɔ Yehowa gblẽ mí ɖi,+ eye wòtsɔ mí de asi na Midian.”14 Yehowa* dze ŋgɔe hegblɔ be: “Yi le ŋusẽ si le asiwò la me, eye àɖe Israel tso Midian si me.+ Alo menye nyee dɔ wò oa?”15 Gake Gideon ɖo eŋu nɛ be: “Meɖe kuku, Yehowa. Aleke mawɔ aɖe Israel? Kpɔ ɖa! Hlɔ̃* si me metso ye nye suetɔ le Manase, eye nyee nye ame tsɛtɔ kekeake le fofonye fe me.”16 Ke Yehowa gblɔ nɛ be: “Manɔ kpli wò,+ eye àsi Midiantɔwo abe ame ɖekae wonye ene.”17 Eye wògblɔ nɛ be: “Ne ève nunye la, ekema ɖe dzesi aɖe fiam, ne manya be wòe le nu fom kplim.18 Meɖe kuku, mègadzo le afi sia o, va se ɖe esime matrɔ ava gbɔwò atsɔ nye nunana aɖo akɔwòme.”+ Eɖo eŋu nɛ be: “Manɔ afi sia va se ɖe esime nàtrɔ agbɔ.”19 Eye Gideon yi ɖawu gbɔ̃vi ɖeka, eye wòtsɔ wɔ efa* ɖeka mè amɔwɔ maʋamaʋã boloe.+ Efɔ lã la de kusi me, eye wòku detsi la ɖe nuɖaze me tsɔ yi nɛ le ati gã la te, eye wòtsɔe ɖo ekɔme.20 Eye Mawu vavã la fe dɔla gblɔ nɛ be: “Tsɔ lã la kple amɔwɔ maʋamaʋã bolo la da ɖe kpe gã ma dzi, eye nàtrɔ detsia kɔ ɖi.” Eye wòwɔe nenema.21 Eye Yehowa fe dɔla tsɔ atikplɔ si le esi la fe nugbɔ tɔ lã la kple amɔwɔ maʋamaʋã boloa, eye dzo do tso agakpe la me fiã lã la kple amɔwɔ maʋamaʋã bolo la.+ Eye Yehowa fe dɔlaa bu vĩi le eŋkume.22 Gideon kpɔe azɔ be Yehowa fe dɔlae.+Enumake Gideon do ɣli be: “Aléle, Afetɔ Dziɖulagã Yehowa, elabena mekpɔ Yehowa fe dɔla ŋkume kple ŋkume!”+23 Ke Yehowa gblɔ nɛ be: “Ŋutifafa na wò. Mègavɔ̃ o;+ mèle kuku ge o.”24 Eya ta Gideon ɖi vɔsamlekpui na Yehowa ɖe afi ma, eye woyɔa vɔsamlekpui la be Yehowa-Salom*+ va se ɖe egbe sia. Egakpɔtɔ le Abi-Ezertɔwo fe Ofra.25 Le zã ma me la, Yehowa gblɔ nɛ be: “Lé fofowò fe nyitsui ɖeka, nàlé nyitsui evelia si xɔ fe adre, nàgbã Baal fe vɔsamlekpui si nye fofowò tɔ la, eye nàlã Asera-ti si le exa la fu anyi.+26 Eye nàɖo kpewo atsɔ aɖi vɔsamlekpui na Yehowa wò Mawu la ɖe mɔ́ sesẽ sia dzi, eye nàtsɔ nyitsui evelia asa numevɔ ɖe Asera-ti* si nàlã la fe nakeawo dzi.”27 Ale Gideon ɖe efe subɔviwo dometɔ ewo, eye wòyi ɖawɔe abe ale si tututu Yehowa gblɔ nɛ ene. Ke evɔ̃ fofoa femetɔwo kple dua me ŋutsuwo ale gbegbe be, mewɔe le ŋkeke me o, ke boŋ eyi ɖawɔe le zã me.28 Esi dua me ŋutsuwo fɔ ŋdi kanya la, wokpɔ be wogbã Baal fe vɔsamlekpui la fu anyi, wolã Asera-ti* si le exa la hã, eye wotsɔ nyitsui evelia sa vɔe ɖe vɔsamlekpui si woɖi la dzi.29 Wobia wo nɔewo be: “Ame kae wɔ nu sia?” Esi woku nyaa me la, wogblɔ be: “Gideon, Yoas vi lae wɔ nu sia.”30 Eya ta dua me ŋutsuwo gblɔ na Yoas be: “Kplɔ viwò la do goe ne míawui, elabena egbã Baal fe vɔsamlekpui la fu anyi, eye wòlã Asera-ti* si le exa la hã.”31 Eye Yoas+ gblɔ na ame siwo katã tsɔ nyaa tui la be: “Miawoe aʋli Baal taa? Miawoe axɔ nɛa? Ame sia ame si aʋli eta la, woawui ŋdi sia.+ Ne mawue wònye la, ekema neʋli eɖokui ta,+ le esi ame aɖe gbã efe vɔsamlekpui fu anyi ta.”32 Eye wòna ŋkɔ Gideon gbe ma gbe be Yerubaal* hegblɔ be: “Baal neʋli eɖokui ta, le esi ame aɖe gbã efe vɔsamlekpui fu anyi ta.”33 Eye Midiantɔwo,+ Amalektɔwo+ kple Ɣedzefetɔwo+ katã fo wofe aʋawɔlawo nu fu; eye wotso tɔ la heva fu asaɖa anyi ɖe Yezreel Bali la me.34 Yehowa fe gbɔgbɔ va Gideon dzi,+ eye wòku kpẽ,+ eye Abi-Ezer+ viwo fo fu dze eyome.35 Edɔ amewo ɖo ɖe Manase blibo la katã, eye woawo hã fo fu dze eyome. Eye wòdɔ amewo ɖo ɖe Aser, Zebulon kple Naftali hã, eye wova do goe.36 Eye Gideon gblɔ na Mawu vavã la be: “Ne dzinye to ge nàla aɖe Israel, abe ale si nèdo ŋugbee ene+ la,37 ke makeke alẽgbalẽ ɖe nukufofe la. Ne zãmu dza ɖe alẽgbalẽa ɖeɖe ko dzi, gake anyigba si fo xlãe godoo la katã le fufuie la, ekema madze sii be dzinye to ge nàla aɖe Israel, abe ale si nèdo ŋugbee ene.”38 Eva eme nenema tututu. Esi wòfɔ ŋdi kanya hefiã alẽgbalẽa la, zãmu si wòfiã le alẽgbalẽa me la yɔ nuɖugba gã aɖe.39 Ke Gideon gblɔ na Mawu vavã la be: “Mègana wò dɔmedzoe nabi ɖe ŋunye o, ke boŋ ɖe mɔ nam magafo nu zi ɖeka pɛ ko. Meɖe kuku, na magatsɔ alẽgbalẽ la awɔ dodokpɔ ɖeka pɛ ko. Meɖe kuku, na alẽgbalẽa ɖeɖe ko nanɔ fufuie, ke zãmu nafo anyigba la katã.”40 Eye nenemae Mawu wɔ le zã ma me; alẽgbalẽ la ɖeɖe nɔ fufuie, ke zãmu fo anyigba la katã.


text:
TA 20
“Dzi Nyanu Le Esi”—Ke Hã Ebɔbɔa Eɖokui
1-3. Nukata míate ŋu aka ɖe edzi be Yehowa nye ɖokuibɔbɔla?
VIFOFO aɖe di be yeafia nu vevi aɖe ye vi sue. Edi vevie be nyaa naɖo ɖevia fe dzi gbɔ. Mɔ ka dzie wòato? Ðe wòle be wòatsi tre ka ɖe ɖevia ŋkume ŋɔdzitɔe eye wòagblɔ nyaa kple dzikua? Alo ɖe wòle be wòabɔbɔ anɔ tasɔsɔ me kple ɖevia eye wòatsɔ tufafa kple vividoɖeameŋu afo nuia? Godoo la, vifofo nyanu ɖokuibɔbɔla atia mɔnu si me tufafa le.
2 Vifofo ka fomevie Yehowa nye—ɖokuidoɖedzila alo ɖokuibɔbɔla, dzikudola alo tufala? Yehowae nye nuwokatãnyala, efe nunya de ŋgɔ wu amesiame tɔ. Gake ède dzesii be sidzedze kple nunyanya mewɔa amewo ɖokuibɔbɔlawoe kokoko oa? Abe alesi Biblia gblɔe ene la, “sidzedze . . . doa ame ɖe dzi.” (Korintotɔwo I, 3:19; 8:1) Gake Yehowa, amesi ‘si dzi nyanu le,’ la nye ɖokuibɔbɔla hã. (Hiob 9:4) Menye ɖe efe ɖofe le tsɛ le mɔ aɖeke nu alo be gãnyenyee medze le eŋu le mɔ aɖe nu o, ke boŋ ɖokuidodoɖedzi ye mele eme kura o. Nukata wòle alea?
3 Yehowa le kɔkɔe. Eyata ɖokuidodoɖedzi, si nye nɔnɔme si foa ɖi ame, mele eme kura o. (Marko 7:20-22) Tsɔ kpe ɖe eŋu la, de dzesi nya si nyagblɔɖila Yeremya gblɔ na Yehowa: “Wò [Yehowa ŋutɔ fe] luʋɔ aɖo ŋui godoo eye wòabɔbɔ ava anyi nam.” * (Konyifahawo 3:20, NW) Bu eŋu kpɔ ko! Yehowa, xexeame katã fe Afetɔ Dziɖulagã, lɔ̃ faa be ‘yeabɔbɔ ava anyi,’ alo abɔbɔ anɔ sɔsɔme kple Yeremya, ale be yeaɖo to ame madeblibo ma ahawɔ nusi wòdi la nɛ. (Psalmo 113:7) Ẽ, Yehowa nye ɖokuibɔbɔla. Gake nukae Mawu fe ɖokuibɔbɔ lɔ ɖe eme? Aleke wòdo fome kple nunyae? Eye nukata esia le vevie na mí?
Alesi Yehowa Nye Ðokuibɔbɔlae
4, 5. (a) Nukae nye ɖokuibɔbɔ, nukawo mee wòdzena le, eye nukata mele be woawɔ vodada abui be efia gbɔdzɔgbɔdzɔ alo vɔvɔ̃ o? (b) Aleke Yehowa ɖe ɖokuibɔbɔ fia le nuwɔwɔ ɖe Dawid ŋu mee, eye aleke gbegbe Yehowa fe ɖokuibɔbɔ le vevie na míi?
4 Ðokuibɔbɔ fia tamebɔbɔɖeanyi, si nye ɖokuimadomadoɖedzi kple ameɖokuimadamada. Esi wònye be ɖokuibɔbɔ nye nɔnɔme si tso ememe le dzia me ta la, edzena le nɔnɔme siwo nye tufafa, dzigbɔɖeanyi, kple nugɔmesesename me. (Galatiatɔwo 5:22, 23) Gake mele be woawɔ vodada abui be mawumenɔnɔme siawo fia gbɔdzɔgbɔdzɔ alo vɔvɔ̃ o. Nɔnɔme siawo metsi tre ɖe Yehowa fe dɔmedzoe dzɔdzɔe dodo alo efe nutsrɔ̃ŋusẽ zazã ŋu o. Ke boŋ le Yehowa fe ɖokuibɔbɔ kple tufafa me la, eɖea efe ŋusẽ gã, ŋusẽ si le esi be wòalé eɖokui bliboe, la fiana. (Yesaya 42:14) Aleke ɖokuibɔbɔ do fome kple nunyae? Biblia fe numekugbalẽ aɖe gblɔ be: “Woate ŋu aɖe ɖokuibɔbɔ gɔme koŋ . . . be enye ɖokuitɔmadimadi eye enye nu vevi si dzi nunya ɖesiaɖe nɔ te ɖo.” Eyata nunya vavã mate ŋu anɔ ame si ɖokuibɔbɔ manɔmee o. Aleke Yehowa fe ɖokuibɔbɔ ɖea vi na míi?
Vifofo nyanu wɔa nu kple viawo le tufafa kple ɖokuibɔbɔ me
5 Fia Dawid dzi ha na Yehowa be: “Ètsɔ wò xɔname fe akpoxɔnu nam, meziɔ ɖe wò ɖusi ŋu, eye wò tufafa [ɖokuibɔbɔ, NW] do gãm.” (Psalmo 18:36) Ne míagblɔe la, efia be Yehowa bɔbɔ eɖokui be wòaxɔ na ame tsɛ madeblibo sia, eye wòkpɔ eta helée ɖe te ŋkeke sia ŋkeke. Dawid kpɔe dze sii be hafi yeakpɔ xɔxɔ—eye hafi gãnyenye nasu ye si mlɔeba abe fia ene gɔ̃ hã—la, ke alesi Yehowa lɔ̃ faa be yeabɔbɔ Ye ɖokui alea tae. Le nyatefe me, mía dometɔ kae akpɔ mɔ be yeakpɔ xɔxɔ ne menye ɖe Yehowa nye ɖokuibɔbɔla, amesi lɔ̃na faa be yeabɔbɔ ava anyi le nuwɔwɔ ɖe mía ŋu me, le esi wònye Fofo fatu si lɔ̃a mí ta o?
6, 7. (a) Gɔmesese ka nue Yehowa nye ɖokuibɔbɔla le? (b) Ƒomedodo kae le tufafa kple nunya dome, eye amekae ɖo esia fe kpɔɖeŋu gãtɔ?
6 Ame ɖokui bɔbɔ ɖe anyi nye nɔnɔme nyui aɖe si wòle be amegbetɔ wɔnutefewo natu ɖo. Edo fome kple nunya. Le kpɔɖeŋu me, Lododowo 11:2 gblɔ be: “Amesiwo bɔbɔa wo ɖokui ɖe anyigba la, si me nunya le.” Gake Biblia mefo nu tso Yehowa ŋu kpɔ be enye amesi bɔbɔa eɖokui ɖe anyi le gɔmesese si le abe alesi wòle le amegbetɔwo gome ene nu o. Nukatae? Menye ɖe eya menye ɖokuibɔbɔla o. Gake alesi wozã nya ɖokuibɔbɔɖeanyi le Ŋɔŋlɔawo me ku ɖe amegbetɔwo ŋu la fia be woanya ame ŋutɔ fe ŋutetewo fe seɖofe si sɔ. Seɖofe meli na Ŋusẽkatãtɔ la fe ŋutetewo o, negbe afisiwo eya ŋutɔ ɖoe eɖokui dzi be yeawɔ nane ase ɖo le efe dzidzenu dzɔdzɔeawo ta ko. (Marko 10:27; Tito 1:2) Tsɔ kpe ɖe eŋu la, esi eyae nye Dzifoʋĩtɔ ta la, mele ame aɖeke te o. Eyata gɔmesesea fe akpa ma si le ɖokuibɔbɔɖeanyi ŋu la meku ɖe Yehowa ŋu kura o.
7 Gake Yehowa nye ɖokuibɔbɔla le gɔmesese sia nu be elɔ̃na faa be yeawɔ nu kple amegbetɔ siwo nye ame tsɛwo. Yehowa nye amesi fa tu hã. Efiaa esubɔlawo be tufafa hiã vevie bene nunya vavã nasu ame si. Le esia ta Biblia fo nu tso “tufafa si nɔ te ɖe nunya dzi” ŋu. * (Yakobo 3:13, NW) Yehowa ɖo esia fe kpɔɖeŋu nyuitɔ kekeake ɖi. Mina míakpɔe ɖa.
Yehowa Dea Dɔ Asi eye Wòɖoa To Ame Ðokuibɔbɔtɔe
8-10. (a) Nukatae wònye nusi ɖe dzesi be Yehowa lɔ̃na faa be yeade dɔ asi na ame ahaɖo to ame? (b) Aleke Ŋusẽkatãtɔ la wɔ nu ɖe efe dɔlawo ŋu ɖokuibɔbɔtɔe?
8 Yehowa fe ɖokuibɔbɔ kple alesi wòlɔ̃na faa be yeade dɔ asi ahaɖo to ame fe kpeɖodzi lédzinamewo li. Be wòwɔa esia gɔ̃ hã la nye nusi wɔ nuku; Yehowa mehiã ame aɖeke fe kpekpeɖeŋu alo aɖaŋuɖoɖo hafi o. (Yesaya 40:13, 14; Romatɔwo 11:34, 35) Ke hã Biblia ɖee fia mí enuenu be Yehowa bɔbɔa eɖokui le mɔ siawo nu.
9 Le kpɔɖeŋu me, bu nu ɖedzesi aɖe si dzɔ le Abraham fe agbe me ŋu kpɔ. Abraham xɔ amedzro etɔ̃, siwo dometɔ ɖeka wòyɔ be “Yehowa.” Le nyatefe me la, mawudɔlawoe amedzroawo nye, gake wo dometɔ ɖeka va le Yehowa fe ŋkɔ me eye wòwɔ nu le Eya fe ŋkɔ me. Esi mawudɔla ma fo nu eye wòwɔ nu la, ɖeko wòle abe Yehowae nye ma le nu fom hele nu wɔm ene. To mɔnu sia dzi la, Yehowa gblɔ na Abraham be ‘konyifaɣli sesẽ si dom wole ɖe Sodom kple Gomora ta’ va ɖo to me na ye. Yehowa gblɔ be: “Maɖi ayi, ne makpɔ bena, nya, siwo katã sem mele le wo ŋuti la, le eme loo, alo mele eme o, ne manya.” (Mose I, 18:3, 20, 21) Ele eme baa be Yehowa fe gbedasia mefia be ele kokoko be Ŋusẽkatãtɔ la ŋutɔŋutɔ ‘naɖi ayi’ o. Ke boŋ dɔlawoe wòdɔ ɖa be woanɔ ye tefe. (Mose I, 19:1) Nukatae? Ðe Yehowa fe ŋku si kpɔa nuwo katã la “manya” nusiwo tututu nɔ dzɔdzɔm le nuto ma me le eɖokui si oa? Anya godoo. Togbɔ be ele alea hã Yehowa gatsɔ dɔa de asi na mawudɔla mawo be woayi aɖaku nu me le nya la ŋu eye woasrã Lot kple efe fomea akpɔ le Sodom.
10 Gakpe ɖe eŋu la, Yehowa ɖoa to. Ɣeaɖeɣi ebia efe dɔlawo be woado susu vovovowo ɖa le alesi woawɔ ahe Fia vɔ̃ɖi Ahab fe nuwuwu vɛ ŋu. Yehowa mehiã kpekpeɖeŋu ma hafi o. Ke hã elɔ̃ ɖe efe dɔlawo dometɔ ɖeka fe susu dzi eye wòdɔe be wòayi aɖawɔe nenema. (Fiawo I, 22:19-22) Ðe menye ɖokuibɔbɔ enye ma oa?
11, 12. Aleke Abraham wɔ va kpɔ Yehowa fe ɖokuibɔbɔ dze sii?
11 Yehowa lɔ̃na faa be yeaɖo to amegbetɔ madeblibo siwo di be yewoagblɔ yewofe dzimaɖitsitsiwo nɛ la gɔ̃ hã. Le kpɔɖeŋu me, esi Yehowa gblɔ na Abraham be Yeɖoe be yeatsrɔ̃ Sodom kple Gomora la, nutefewɔla ma tɔtɔ ale gbegbe. Abraham gblɔ be: “Esia nede megbe xaa tso gbɔwò! Ðe xexeame fe ʋɔnudrɔ̃la madrɔ̃ ʋɔnu dzɔdzɔe oa?” Ebia nenye be Yehowa aɖe asi le duawo tsɔtsrɔ̃ ŋu nenye be woate ŋu akpɔ ame dzɔdzɔe 50 le wo me. Yehowa ka ɖe edzi nɛ be Yematsrɔ̃ wo o. Gake Abraham gabia ake, eye wòɖiɖi xexlẽmea va 45, emegbe 40, eye wòyi edzi nɔ xexlẽmea ɖiɖim ɖe edzi. Togbɔ be Yehowa ka ɖe edzi nɛ be yematsrɔ̃ wo o hã la, Abraham yi ebiabia dzi vaseɖe esime xexlẽmea va ɖo ewo pɛ ko. Anɔ eme be Abraham mekpɔ alesi gbegbe Yehowa nye nublanuikpɔlae dze sii nyuie haɖe o. Eɖanye susu ka tae wòbia o, Yehowa ɖe mɔ dzigbɔɖitɔe kple ɖokuibɔbɔtɔe na Abraham si nye exɔlɔ̃ kple esubɔla be wòaɖe efe dzitsitsi agblɔ faa.—Mose I, 18:23-33.
12 Amegbetɔ siwo nye nunyalagãwo dometɔ nenie aɖo to amesi fe nunya meɖo afi aɖeke kura o la fe nyawo dzigbɔɖitɔe nenema? * Gake nenema gbegbee mía Mawu la ya bɔbɔa eɖokuii. Le dzeɖoɖo ma ke me la, Abraham va kpɔe dze sii hã be Yehowa “gbɔa dzi blewu.” (Mose II, 34:6) Ðewohĩ esi Abraham kpɔe dze sii be yemekpɔ mɔ anɔ gbe biam Dzifoʋĩtɔ la alea o ta la, eɖe kuku zi eve be: “Afetɔ [Yehowa], megabi dzi o loo.” (Mose I, 18:30, 32) Eye Yehowa mebi dzi hã o. Nyatefee, “tufafa si nɔ te ɖe nunya dzi” yɔ eyama fũ.
Yehowa Nye Nugɔmesenamela
13. Le Biblia me la, gɔmesese kae le nya “nugɔmesesename” ŋu, eye nukatae nya sia ɖɔ Yehowa fe nɔnɔme wòsɔ pɛpɛpɛ?
13 Yehowa fe ɖokuibɔbɔ gadzena le efe nɔnɔme nyui bubu aɖe hã me—efe nugɔmesesename. Nublanuitɔe la, nɔnɔme sia medzena le amegbetɔ madeblibowo me o. Menye ɖe Yehowa lɔ̃na faa be yeaɖo to yefe nuwɔwɔ nyanuwo ko evɔ o ke elɔ̃na faa be yeaɖe asi le nya ŋu nenye be matsi tre ɖe efe dzidzenu dzɔdzɔeawo ŋu o ko. Le Biblia me la, alesi wozã nya “nugɔmesesename” le nyaa ŋutɔŋutɔ nu fia “asiɖeɖelenyaŋu alɔ̃ faa be woawɔ ame bubu fe didi dzi.” Nɔnɔme sia hã nye mawumenunya fe akpa vevi aɖe. Yakobo 3:17 (NW) gblɔ be: “Nunya si tso dzifo la . . . sea nu gɔme na ame.” Susu ka nue Yehowa si nye nusianunyala la nye nugɔmesenamela le? Wo dometɔ ɖekae nye be etrɔna ɖe nɔnɔmewo ŋu. Ðo ŋku edzi be Yehowa fe ŋkɔa ŋutɔ fia mí be etrɔa eɖokui va zua nusianu si hiã bene efe tameɖoɖowo nava eme. (Mose II, 3:14) Ðe ema mefia tɔtrɔ ɖe nɔnɔmewo ŋu kple nugɔmesesename fe nɔnɔme oa?
14, 15. Nukae ŋutega si Xezekiel kpɔ le Yehowa fe dzifotasiaɖam ŋu la fia mí tso Yehowa fe dzifohabɔbɔa ŋu, eye aleke wòto vovo na xexeme habɔbɔwoe?
14 Biblia fe kpukpui ɖedzesi aɖe li si kpena ɖe mía ŋu be míase alesi Yehowa trɔna ɖe nɔnɔmeawo ŋui la gɔme vaseɖe afi aɖe. Woɖe Yehowa fe gbɔgbɔ me nuwɔwɔwo fe dzifohabɔbɔ fe ŋutega fia nyagblɔɖila Xezekiel. Ekpɔ tasiaɖam si fe lolome dzi ŋɔ ale gbegbe, si nye Yehowa ŋutɔ fe “ʋu” si Wòfiaa mɔe ɣesiaɣi. Alesi wòzɔna koŋ ye nya kpɔna wu. Efe afɔti gãawo trɔ ɖe go ene me eye ŋkuwo yɔ wo ŋu fũ kpe ɖo, ale bena woate ŋu akpɔ afisiafi eye woate ŋu aɖo ta mɔ bubu dzi enumake, esime womatɔ alo atrɔ hafi o. Eye mehiã be tasiaɖam gã sia nanɔ tetem ɖɔɖɔɖɔ abe ʋu gã siwo amegbetɔwo wɔ la ene o. Ate ŋu afu du abe alesi dzikedzo ɖea ablae ene, eye wòate ŋu atrɔ le dzogoe kura gɔ̃ hã dzi! (Xezekiel 1:1, 14-28) Ẽ, Yehowa fe habɔbɔ, si le ŋusẽkatãtɔ Dziɖulagã la fe mɔfiafia te, trɔna ɖe nɔnɔmewo ŋu wòfo ɖesiaɖe ta, eye wòtsona ɖe nɔnɔme kple hiahiã siwo trɔna ɖaa la gbɔ kpɔkpɔ ŋu ɣesiaɣi.
15 Ðeko wòle be amegbetɔwo nadze agbagba asrɔ̃ tɔtrɔ ɖe nɔnɔmewo ŋu pɛpɛpɛ alea. Gake zi geɖe la, amegbetɔwo kple wofe habɔbɔwo fe nya me sẽna tsɔ wu be woatrɔ ɖe nɔnɔmea ŋu, wonyea nugɔmemaselawo tsɔ wu be woanye amesiwo ɖea asi le nya ŋu bɔbɔe. Le kpɔɖeŋu me: Amitsɔmeli gã alo agbatsɔketeke fe lolome kple efe ŋusẽ ate ŋu awɔ nuku na mí. Gake ɖe wo dometɔ aɖe ate ŋu atrɔ ɖe nuwo ŋu ne nɔnɔmewo trɔ kpataa? Ne nane va tso keteke si le du dzi ŋgɔ la, tɔtrɔ adze to eŋu aɖeke meli o. Tɔtɔ kpata hã manya wɔ kura o. Nenye be keteke gã si tsɔ agba hele du dzi kula tɔ ketekea la, agazɔ ayi ŋgɔ abe kilometa eve kloe ene hafi atɔ! Nenema ke ne wotsi dzo le amitsɔmeli gã me la, ate ŋu agazɔ yi ŋgɔ kilometa 8 hafi atɔ. Ne wòva eme be wodi be wòayi megbemegbe hã la, agazɔ yi ŋgɔ kilometa 3 hafi atɔ adze megbemegbea yiyi gɔme! Aleae amegbetɔwo fe habɔbɔ siwo fe nya me te ŋu sẽna eye womesea nu gɔme na ame o la le. Le dada si le amewo me ta zi geɖe wogbea tɔtrɔ ɖe hiahiãwo kple nɔnɔmewo ŋu. Alesi wofe nya me sẽe la gbɔe wòtso be dɔwɔfe aɖewo ɖu agba eye dziɖuɖu aɖewo gɔ̃ hã mu. (Lododowo 16:18) Aleke gbegbe dzi ate ŋu adzɔ míi enye si be Yehowa loo alo efe habɔbɔa mele nenema kura o!
Alesi Yehowa Ðea Nugɔmesesename Fianae
16. Aleke Yehowa ɖe nugɔmesesename fia le nuwɔwɔ ɖe Lot ŋu me do ŋgɔ na Sodom kple Gomora fe tsɔtsrɔ̃e?
16 Gabu Sodom kple Gomora fe tsɔtsrɔ̃ ŋu kpɔ. Yehowa fe dɔla na mɔfiame siwo me kɔ la Lot kple efe fomea be: “[Misi] yi ɖe to la dzi.” Gake nya sia medze Lot ŋu o. Eɖe kuku be: “O, Afetɔ, meganɔ nenema o!” Esi Lot susui be yeaku ne wòanye be towo dzie yeasi ayi ta la, edo taflatse be woaɖe mɔ na ye kple yefe fomea ne yewoasi ayi du si nye Zoar si tsɔ ɖe afima gbɔ me. Ðo ŋku edzi be ɖe Yehowa ɖoe be yeatsrɔ̃ du ma hã hafi. Azɔ hã susu aɖeke meli si ta wòle be Lot navɔ̃ ɖo o. Godoo la, Yehowa ate ŋu akpɔ Lot fe agbe ta le toawo dzi! Ke hã Yehowa lɔ̃ faa ɖe Lot fe biabia la dzi eye metsrɔ̃ Zoar o. Mawudɔla la gblɔ na Lot be: “Le nya sia me hã meɖo to wò.” (Mose I, 19:17-22) Ðe esia menye nugɔmesesename le Yehowa fe akpa dzi oa?
17, 18. Aleke Yehowa ɖee fiae be yenye nugɔmesenamela le nuwɔwɔ ɖe Niniwetɔwo ŋu me?
17 Yehowa xɔa dzimetɔtrɔ si tso dzime hã, eye ɣesiaɣi ewɔa nu ɖe amewo ŋu le nublanuikpɔkpɔ kple mɔ si dzɔ nu. Bu nusi dzɔ esime wodɔ nyagblɔɖila Yona ɖe Niniwe si nye du si me ŋutasesẽ kple nuvlowɔwɔ bɔ ɖo ŋu kpɔ. Esi Yona zɔ to Niniwe fe ablɔwo dzi la, gbedasi si tso gbɔgbɔ me si wògblɔ la nye nya tẽ aɖe, be: Esusɔ ŋkeke 40 ne woatsrɔ̃ Niniwe du gã la. Gake nɔnɔmeawo va trɔ kura. Niniwetɔwo trɔ dzime!—Yona, ta 3.
18 Nufiame geɖe le eme be míatsɔ alesi Yehowa wɔ nui asɔ kple alesi Yona wɔ nui ɖe nɔnɔme si trɔ ŋu. Le esia me la, Yehowa trɔ ɖe nɔnɔmea ŋu, eye wòva zu Amesi tsɔa nuvɔ̃wo kena ɖe esi tefe be wòanye ‘aʋawɔla kalẽtɔ.’ * (Mose II, 15:3) Gake Yona ya menye amesi fe nya me bɔbɔ o eye meɖe nublanuikpɔkpɔ fia kura o. Le esi wòaɖe Yehowa fe nugɔmesesename afia tefe la, ewɔ nu abe keteke alo amitsɔmeli gã si fe nya míegblɔ va yi la ene boŋ. Egblɔe ɖi be woatsrɔ̃ dua, eyata ɖeko wòle be woatsrɔ̃ godoo! Gake dzigbɔɖitɔe la, Yehowa na nugɔmesesename kple nublanuikpɔkpɔ ŋuti nufiame aɖe efe nyagblɔɖila dzimagbɔɖila la si maŋlɔ be akpɔ o.—Yona, ta 4.
19. (a) Nukata míate ŋu aka ɖe edzi be Yehowa nye nugɔmesenamela le nusi wòkpɔa mɔ be míawɔ me? (b) Aleke Lododowo 19:17 ɖee fiae be Yehowa nye Afetɔ “nyui kple nugɔmesenamela” eye wòganye ɖokuibɔbɔla gãtɔ kekeake?
19 Mlɔeba la, Yehowa nye nugɔmesenamela le nusi wòkpɔa mɔ tso mía si be míawɔ me. Fia Dawid gblɔ be: “Enya míafe wɔwɔme, eɖoa ŋui be, kewɔ míenye.” (Psalmo 103:14) Yehowa sea míafe ŋutetewo fe seɖofe kple míafe blibomademadewo gɔme wu alesi mía ŋutɔwo míesea egɔmee. Mekpɔa mɔ na nu geɖe tso mía si wu nusi míate ŋui gbeɖe o. Biblia ɖe vovototo si le amegbetɔ siwo nye afetɔ “nyui kple nugɔmesenamelawo” kpakple amesiwo “wòsesẽ be woadze wo ŋu” dome la fia. (Petro I, 2:18, NW) Afetɔ ka fomevie Yehowa nye? De dzesi nya si Lododowo 19:17 gblɔ, be: “Amesi ve ame dahe nu la, edo nugbana na Yehowa.” Edze fã be afetɔ nyui kple nugɔmesenamela koe ade dzesi dɔmenyo ɖesiaɖe si woawɔ na ame tsɛwo. Gawu la, ŋɔŋlɔ sia ɖee fia be le xexeame godoo Wɔla la gome la, ne woagblɔe la, ebunɛ be yenyi fe le amegbetɔ gbɔlo siwo wɔa nu le nublanuikpɔkpɔ me alea la ŋu! Esia nye ɖokuibɔbɔ gãtɔ kekeake ɖeɖe fia.
20. Kakaɖedzi kae li be Yehowa sea míafe gbedodoɖawo eye wòɖoa wo ŋu?
20 Egbea hã Yehowa gakpɔtɔ fa tu eye wònye nugɔmesenamela le nuwɔwɔ ɖe esubɔlawo ŋu me. Ne míedo gbe ɖa le xɔse me la, eɖoa to. Eye togbɔ be medɔa mawudɔlawo ɖa be woava fo nu na mí o hã la, mele be míatsɔe be meɖoa to míafe gbedodoɖawo o. Ðo ŋku edzi be esime Apostolo Paulo bia tso haxɔsetɔwo si be ‘woanɔ gbedodoɖa dzi’ be woaɖe asi le ye ŋu le gaxɔ me la, egblɔ kpee be: “Bene woagatsɔm ana mi kaba.” (Hebritɔwo 13:18, 19) Eyata míafe gbedodoɖawo ate ŋu aʋã Yehowa be wòawɔ nusi meɖo be yeawɔ hafi o!—Yakobo 5:16.
21. Nukae mele be míasusu tso Yehowa fe ɖokuibɔbɔ ŋu gbeɖe o, ɖe etefe la, nukae wòle be wòalé dzi na mí le eyama ŋu?
21 Nyatefee, Yehowa fe ɖokuibɔbɔ ɖeɖe fia—efe tufafa, efe lɔlɔ̃ faa be yeaɖo to, efe dzigbɔɖi, efe nugɔmesesename—esiawo dometɔ aɖeke mefia be Yehowa ŋea aɖaba fua efe gɔmeɖose dzɔdzɔeawo dzi o. Kristodukɔa fe sɔlemehakplɔlawo ate ŋu asusui be yewole nugɔmesesename ɖem fia ne yewolũ tome na yewofe hameviwo le tsitɔtɔ Yehowa fe agbenyuinɔnɔ fe dzidzenuwo me. (Timoteo II, 4:3) Gake amegbetɔwo fe didi be yewoaŋe aɖaba afu nanewo dzi le esi ewɔwɔ nenema ade yewo dzi ta la menye Mawu fe nugɔmesesename ɖeɖe fia kura o. Yehowa le kɔkɔe; matɔ tsi efe dzidzenu dzɔdzɔewo gbeɖe o. (Mose III, 11:44) Eyata mina míalɔ̃ Yehowa fe nugɔmesesename le nusi tututu wònye la ta—efe ɖokuibɔbɔ fe kpeɖodzie wònye. Ðe melé dzi na wò vevie be nàbu eŋu be Yehowa Mawu, Amesi nye nunyala gãtɔ kekeake le xexeame godoo, la nye ɖokuibɔbɔla gã oa? Dzidzɔ ka gbegbee nye si wònye be míate ɖe Mawu gã wɔnuku sia, si ganye tufala, dzigbɔɖitɔ, kple nugɔmesenamela ŋu kplikplikpli!
^ mm. 3 Blematɔ agbalẽfialawo, alo Soferimwo, trɔ kpukpui sia wòxlẽ be menye Yehowae nye amesi bɔbɔ eɖokui va anyi o, ke boŋ Yeremya ye. Anɔ eme be wobui be masɔ be woagblɔ ɖokuibɔbɔ nuwɔna sia ɖe Mawu ŋu o. Le esia ta kpukpui lédziname sia fe gɔmesese bu le gɔmeɖeɖe geɖewo me. Gake The New English Bible ɖe egɔme wòsɔ be Yeremya ye gblɔ na Mawu be: “Ðo ŋui, Oo ɖo ŋui, be nàbɔbɔ ɖokuiwò ava anyi nam.”
^ mm. 7 Biblia gɔmeɖeɖe bubuwo yɔe be “ɖokuibɔbɔ si do tso nunya me” kple “tufafa si nye nunya fe dzesi.”
^ mm. 12 Enyo be míade dzesii be le Biblia me la, woyɔ dzigbɔɖi kple dada wotsi tre ɖe wo nɔewo ŋu. (Nyagblɔla 7:8) Yehowa fe dzigbɔɖi ganye kpeɖodzi bubu be enye ɖokuibɔbɔla.—Petro II, 3:9.
^ mm. 18 Le Psalmo 86:5 la, wogblɔ le Yehowa ŋu be, “wò dɔme nyo, eye nèlɔ̃a tsɔtsɔke.” Esi wonɔ psalmo sia me ɖem ɖe Helagbe me la, woɖe nyagbɔgblɔ “nèlɔ̃a tsɔtsɔke” gɔme be e·pi·ei·kesʹ, alo “nènye nugɔmesenamela.”


text: 11 Mizu srɔ̃nyelawo, abe ale si nye hã menye Kristo srɔ̃la ene.2 Ke mele mia kafum, elabena mieɖoa ŋku dzinye le nuwo katã me, eye mielé ɖoɖoawo me ɖe asi goŋgoŋ, abe ale si metsɔ wo de mia sii ene.3 Gake medi be mianya be ŋutsu sia ŋutsu fe tae nye Kristo la; eye nyɔnu hã fe tae nye ŋutsu; ke Kristo la hã fe tae nye Mawu.4 Ŋutsu sia ŋutsu, si tsyɔa nu ta hafi doa gbe ɖa alo gblɔa nya ɖi la, doa ŋukpe efe ta;5 gake nyɔnu sia nyɔnu, si metsyɔa nu ta hafi doa gbe ɖa alo gblɔa nya ɖi o la, doa ŋukpe efe ta, elabena ele ko abe nyɔnu si wolũ ta na la ene.6 Elabena ne nyɔnu aɖe metsyɔa nu ta o la, nena woakpa ɖa nɛ; gake ne enye ŋukpe na nyɔnu aɖe be wòana woakpa ɖa nɛ alo woalũ ta nɛ la, ekema netsyɔ nu ta.7 Elabena medze be ŋutsu natsyɔ nu ta o, elabena Mawu fe nɔnɔme kple ŋutikɔkɔe wònye; gake nyɔnue nye ŋutsu fe ŋutikɔkɔe.8 Elabena ŋutsu metso nyɔnu me o, nyɔnu boŋ ye tso ŋutsu me;9 eye gawu la, womewɔ ŋutsu le nyɔnu ta o, nyɔnu boŋ ye wowɔ le ŋutsu ta.10 Esia tae wòle be ɖokuibɔbɔ ɖe ŋusẽ te fe dzesi nanɔ nyɔnu fe ta, le mawudɔlawo ŋuti.11 Hekpe ɖe eŋu la, le Afetɔ la me la, nyɔnu meli ŋutsu manɔmee o, eye ŋutsu hã meli nyɔnu manɔmee o.12 Elabena ale si ko nyɔnu tso ŋutsu me la, nenema kee ŋutsu hã to nyɔnu me va; gake nuwo katã tso Mawu gbɔ.13 Mia ŋutɔwo mibu eŋu kpɔ: Ðe wòsɔ be nyɔnu nado gbe ɖa na Mawu ne metsyɔ nu ta oa?14 Ðe dzɔdzɔme ŋutɔ mefia mi be, ne ɖa legbe le ta na ŋutsu la, enye ŋukpe nɛ;15 gake ne ɖa legbe le ta na nyɔnu la, ŋutikɔkɔe wònye nɛ oa? Elabena wotsɔ ɖa nae ɖe tatsyɔnu tefe.16 Ke hã, ne ame aɖe le nya hem be ɖoɖo bubu aɖe li le nya sia ŋu la, bubu aɖeke mele mía si o, eye ɖeke mele Mawu fe hameawo hã si o.17 Gake esi mele mɔfiame siawo nam mi la, nyemele mia kafum o, elabena ne miekpe ta la, nuwo menyona ɖe edzi o, ɖe wogblẽna ɖe edzi boŋ.18 Elabena gbã la, mese be, ne mieva kpe ta le hamea me la, mamawo nɔa mia dome; eye mexɔ edzi se le go aɖe me.19 Elabena ele be kɔmamawo hã nanɔ mia dome, bene mia dometɔ siwo ŋu wokpɔ ŋudzedze ɖo la naɖe dzesi.20 Eya ta ne mieva fo fu ɖe afi ɖeka la, miete ŋu ɖua Afetɔ fe fiẽnuɖuɖu la ale si dze o.21 Elabena ne ɣeyiɣia de be miaɖui la, ame sia ame ɖua ye ŋutɔ fe fiẽnuɖuɖu gbã, eye ale dɔ nɔa ame aɖe wum, gake ame bubu ya mua aha.22 Afewo le mia si be miaɖu nu ahano nu le wo me ɖe? Alo ɖe miedoa vlo Mawu fe hame la, eye miedoa ŋukpe ame siwo si naneke mele o laa? Nya kae magblɔ na mi? Ðe makafu mia? Nyemele mia kafum le nu sia me o.23 Elabena nu si mexɔ tso Afetɔ la gbɔ lae metsɔ de asi na mi, be le zã si me woade Afetɔ Yesu asi la, etsɔ abolo,24 eye esi wòda akpe ɖe eta vɔ la, eŋe eme, gblɔ be: “Esia tsi tsitre ɖi na nye ŋutilã, si wotsɔ na ɖe mia ta. Minɔ esia wɔm hena ŋkuɖoɖo dzinye.”25 Nenema kee wòwɔ le kplu la hã gome le fiẽnuɖuɖu la megbe, esi wògblɔ be: “Kplu sia tsi tsitre ɖi na nubabla yeye, si wowɔ to nye ʋu dzi la. Minɔ esia wɔm, ɣesiaɣi si mienoe la, hena ŋkuɖoɖo dzinye.”26 Elabena ɣesiaɣi si mieɖu abolo sia, eye mieno nu le kplu sia nu la, miele gbefã ɖem Afetɔ la fe ku, va se ɖe esime wòava ɖo.27 Eya ta ame sia ame si ɖua abolo la, alo noa nu le Afetɔ la fe kplu la nu madzemadzee la, aɖi fɔ le Afetɔ la fe ŋutilã kple efe ʋu ŋu.28 Ame nedzro eɖokui me kpɔ nyuie gbã be yedze hã, eye ale wòaɖu abolo la fe ɖe, eye wòano nu le kplu la nu.29 Elabena ame si medzro nu si ŋutilã la fia me kpɔ nyuie hafi ɖunɛ, eye wònonɛ o la, eɖua ʋɔnudɔdrɔ̃ henoa ʋɔnudɔdrɔ̃ na eɖokui.30 Esia tae mia dometɔ geɖewo gbɔdzɔ, eye wodze dɔ, eye geɖewo hã le alɔ̃ dɔm le ku me.31 Gake ne míadzro mía ɖokui me kpɔ nyuie la, womadrɔ̃ ʋɔnu mí o.32 Ke hã, ne wodrɔ̃ ʋɔnu mí la, Yehowae le hehe nam mí, bene woagabu fɔ mí kpe ɖe xexea ŋu o.33 Eya ta nɔvinyewo, ne mieva kpe ta be yewoaɖui la, milala mia nɔewo.34 Ne dɔ le ame aɖe wum la, neɖu nu le afe me, bene miagava kpe ta wòazu ʋɔnudɔdrɔ̃ na mi o. Ke ne meva ɖo mia gbɔ afi ma hã la, makpɔ nya susɔeawo gbɔ.


text:
BIBLIA LE AMEWO ƑE AGBENƆNƆ TRƆM
Wotsɔ Biblia Ðo Nye Biabiawo Katã Ŋu Nam!
ƑE SI ME WODZII: 1950
DUKƆ SI ME WÒTSO: SPAIN
AME SI WÒNYE TSÃ: NYƆNU SAÐEAGAXƆMENƆLA
NYE ŊUTINYA:
Esime wodzim la, dzinyelawo nɔ agble sue aɖe dzi le kɔfenuto aɖe me le Galicia, le Spain fe dzieheɣetoɖofe. Mí ame anyi ye wodzi, eye nyee nye enelia. Ƒome kpɔdzidzɔ aɖe mee míenɔ. Ɣemaɣi la, enye nu si bɔ le Spain be ame ɖeka teti le fomea me naɖu fada alo sista. Míafe fomea me tɔ etɔ̃ ye ɖe afɔ sia.
Esi mexɔ fe 13 la, meyi ɖanɔ saɖeagaxɔ si me nɔvinyenyɔnu tsitsitɔ nɔ la me le Madrid. Ðeko tefea nɔ yaa, dzidzɔkpɔkpɔ aɖeke menɔ afi ma o. Xɔlɔ̃wɔwɔ kple dzidzɔdonameɖokui fe ɖoɖo aɖeke meli o, nu siwo ŋu míetsia dzi ɖo koe nye gbedodoɖa kple sedziwɔwɔ. Le ŋdi kanya la, míefoa fu ɖe gbedoxɔa me hena ŋugblemeyiyi, gake zi geɖe la, nyemedea ŋugble le naneke ŋu o. Eyome míedzia sɔlemehawo hewɔa Misa. Latingbe mee míewɔa nu siawo katã le. Nyemesea naneke gɔme o. Ðeko wòwɔ nam abe ɖe Mawu le adzɔge ʋĩi tso gbɔnye ene. Míeɖoa dze gobi aɖeke hã o. Ne mía kple nɔvinyenyɔnua míedo go la, nya si míegblɔna na mía nɔewo koe nye, “Woakafu Maria kɔkɔe.” Gafofo afã koe woɖea mɔ na mí be míatsɔ aɖo dze le nuɖuɖu vɔ megbe. Aleke gbegbe agbea to vovo sãa na ale si menɔa dzidzɔ kpɔm le afee nye esi! Mese le ɖokuinye me be metsi akogo eye mefaa avi zi geɖe.
Togbɔ be nyemese le ɖokuinye me kpɔ be mía kple Mawu dome le kplikplikpli o hã, meɖe adzɔgbe zu sista esime mexɔ fe 17. Medze agbagba wɔ nu si wodi tso asinye, gake esia megbe kpuie ko la, meva nɔ ɖokuinye biam be Mawue yɔm vavã hã. Nyɔnu saɖeagaxɔmenɔlawo gblɔna be ame siwo kea ɖi alea la ayi dzo mavɔ me! Ke hã, meganɔ ɖi kem kokoko. Menyae be Yesu Kristo meɖe eɖokui ɖe aga o, ke boŋ edo vevie nufiafia kple kpekpeɖeŋunana amewo. (Mateo 4:23-25) Esi mexɔ fe 20 la, nyemegakpɔ susu aɖeke si tae mayi edzi anye sista o. Nukutɔe la, nyɔnu si nɔ mía nu la gblɔ nam be ne ɖikeke le menye la, ke anyo be madzo kaba boŋ. Ewɔ nam be esi wònɔ vɔvɔ̃m be mava ɖe dzi le ame bubuwo fo tae. Eya ta medzo le saɖeagaxɔa me.
Esi metrɔ yi afe la, dzinyelawo se nu gɔme nam ŋutɔ. Gake esi wònye be dɔ menɔ kɔfea me mawɔ o ta la, meʋu yi ɖatsi nɔvinyeŋutsuawo dometɔ ɖeka gbɔ le Germany. Enɔ Spaintɔ siwo le duta la fe Kɔmiunist habɔbɔ aɖe me. Ame siawo siwo ʋlia nyɔnuwo kple dɔwɔlawo fe gomenɔamesiwo ta la dome nɔnɔ dze eme nam. Eya ta meva zu Kɔmiunisttɔ eye meɖe habɔbɔa me tɔ ɖeka. Mesusui be menɔ nu si ŋu viɖe le wɔm, memaa Kɔmiunisttɔwo fe agbalẽwo hekpɔa gome le gbɔlɔlɔwo me.
Ke hã, dzi gava ɖe le fonye. Mekpɔe be zi geɖe la, Kɔmiunisttɔwo ŋutɔwo hã menɔa agbe ɖe nya siwo wogblɔna la nu o. Nye dziɖeleamefoa nu gava sẽ ɖe edzi le fe 1971 me esi sɔhɛ siwo le míafe habɔbɔa me la dometɔ aɖewo yi ɖatɔ dzo Spain fe Dziɖuɖutefenɔla fe dɔwɔfe si nɔ Frankfurt la. Wowɔ esia be yewoatsɔ aɖee afia be yewomekpɔ ŋudzedze ɖe nu madzɔmadzɔ siwo nɔ edzi yim le Spain fe ŋutasẽdziɖuɖua te la ŋu o. Gake mekpɔe be mɔ si dzi woto ɖe wofe dzikua fiae la mesɔ o.
Esi míedzi mía vi gbãtɔ la, megblɔ na srɔ̃nye be madzudzɔ Kɔmiunisttɔwo fe kpekpewo dede. Esi medzudzɔ la, meva tsi akogo, le esi xɔ̃nye Kɔmiunisttɔ aɖeke meva srã mía kple vidzĩa kpɔ o ta. Mede ŋugble tso tameɖoɖo si le agbea ŋu la ŋu. Ðe viɖe aɖe le agbagba siwo katã dzem menɔ be mana nuwo nanyo ɖe edzi na amewo la ŋua?
ALE SI BIBLIA TRƆ NYE AGBENƆNƆ:
Le fe 1976 me la, Ðasefo eve siwo nye Spaintɔwo la va mía fe me eye wona Biblia srɔ̃gbalẽ aɖewom. Esi wogatrɔ va la, mebia nya geɖe wo ku ɖe fukpekpe, vovototodedeameme kple nu madzɔmadzɔ wɔwɔ ŋu. Ewɔ nuku nam be wotsɔ Biblia ɖo nye biabiawo katã ŋu nam! Melɔ̃ enumake be woava nɔ Biblia srɔ̃m kplim.
Le gɔmedzedzea la, nu yeye siwo srɔ̃m menɔ la koe nɔ vevie nam. Gake nuwo va trɔ esi mía kple srɔ̃nye míedze kpekpewo dede gɔme le Yehowa Ðasefowo fe Fiaɖufe Akpata me. Vi evee nɔ mía si ɣemaɣi. Ðasefoawo va kɔa mí yia kpekpeawo eye woléa be na mía viwo ne kpekpea le edzi yim. Ðasefowo fe nu va lé dzi nam.
Ke hã meganɔ ɖi kem kokoko le mawusubɔsubɔnyawo ŋu. Meyi ɖasrã fonyemetɔwo kpɔ le Spain. Tɔnyeɖia, si nye nunɔla la dze agbagba be yeaɖe dzi le fonye ne madzudzɔ Biblia sɔsrɔ̃. Gake Ðasefo siwo nɔ nutoa me la de dzi fo nam ŋutɔ. Wotsɔ Biblia ɖo nye biabiawo ŋu nam abe ale si ko Ðasefo siwo le Germany la hã wɔe ene. Meɖoe kplikpaa be mayi Biblia sɔsrɔ̃a dzi ne metrɔ yi Germany. Togbɔ be srɔ̃nye dzudzɔ Biblia sɔsrɔ̃ hã la, nye ya meyi edzi. Le fe 1978 me la, mexɔ nyɔnyrɔ zu Yehowa Ðasefo.
VIÐE SIWO MEKPƆ:
Biblia me nyatefe si mesrɔ̃ la fia mɔm le agbe me eye wòna taɖodzinu le nye agbe ŋu. Le kpɔɖeŋu me, 1 Petro 3:1-4 de dzi fo na srɔ̃nyɔnuwo be ‘woabɔbɔ wo ɖokui’ na wo srɔ̃wo le “bubu deto” me, eye ‘gbɔgbɔ fatu si ŋu asixɔxɔ gã le le Mawu ŋkume’ la nanɔ wo si. Mɔfiame mawo kpe ɖe ŋunye mezu srɔ̃nyɔnu kple vidada nyui.
Ƒe 35 ye nye esi va yi tso esime mezu Ðasefo. Dzi le dzɔyem be mele xexea me katã fe nɔviwo fe habɔbɔ si me tɔwo subɔa Mawu la dome eye be vinye atɔ̃awo dometɔ ene hã ɖe afɔ sia ke.


text:
Ðe Wòle Be Nàtrɔ Susua?
SƆHƐ Ðasefo aɖewo ɖoe be yewoayi aɖakpɔ video aɖe. Wo tɔ sukuviwo katã nɔ nu fom tso eŋu henɔ gbɔgblɔm be enya kpɔ ŋutɔ. Esi woyi videoɖefea la, wokpɔe be ame siwo lé tu sesẽwo ɖe asi kple nyɔnu siwo medo awu le nɔnɔme nyui me o fe fotowoe woklã ɖe boblodoʋufoa dzi. Nu kae Ðasefo sɔhɛawo awɔ? Ðe woayi aɖakpɔ videoa?
Gbe sia gbe la, ehiãna be míatso nya me. Eye nyametsotso siawo ate ŋu ana mía kple Yehowa dome fomedodoa nasẽ ɖe edzi loo alo wòagbɔdzɔ. Ɣeaɖewoɣi la, àte ŋu aɖoe be yeawɔ nane, gake ne ègabu eŋu nyuie la, ɖewohĩ àtrɔ susu ahatso nya me be yeawɔ nu bubu. Ðe esia fia be ènye dzimevesusulaa, alo nu si le etefe lae nye ema nèwɔa?
Ɣeyiɣi Si Me Mele Be Nàtrɔ Susu O
Míelɔ̃ Yehowa ale gbegbe be esia ʋã mí míeɖe adzɔgbe nɛ hexɔ nyɔnyrɔ. Míedo ŋugbe be míawɔ nutefe nɛ, eye míedi vevie be míawɔ ɖe ŋugbedodo ma dzi. Gake míafe futɔ Satana Abosam awɔ efe ŋutete ɖe sia ɖe be yeana míadzudzɔ nutefewɔwɔ. (Nyaɖeɖefia 12:17) Míetso nya me be míasubɔ Yehowa ahaɖo toe. Ne míetrɔ susu la, míate ŋu abu míafe agbe.
Ƒe 2,600 kple edzivɔ ye nye esi va yi la, Babilon Fia Nebukadnezar li sikalegba gã aɖe eye wòde se be ame sia ame nade ta agu nɛ. Woatsɔ ame si da le sea dzi la afu gbe ɖe kpodzo bibi aɖe me. Sadrax, Mesax kple Abed-Nego nye ɖekakpui siwo subɔa Yehowa eye womedi be yewoawɔ nu si madze eŋu o. Eya ta wogbe fia la fe se dzi wɔwɔ, si wɔe be wòtsɔ wo fu gbe ɖe kpodzoa me. Ele eme be Yehowa ɖe wo nukutɔe ya, gake woawo ŋutɔwo hã wonɔ klalo be yewoaku tsɔ wu be yewoagbe toɖoɖo Mawu.
Emegbe la, nyagblɔɖila Daniel hã nyae be ne amewo kpɔ ye yele gbe dom ɖa na Mawu la, woatsɔ ye afu gbe ɖe dzatawo fe do me, si awɔe be yeaku ŋɔdzitɔe. Gake eyi edzi do gbe ɖa gbe ɖeka zi etɔ̃. Metrɔ efe susu ku ɖe Mawu vavã la subɔsubɔ ŋu o, eye Yehowa hã ɖee tso “dzatawo si me.”
Mawu subɔla siwo li egbea hã wɔa ŋugbe si wodo na Yehowa ku ɖe adzɔgbe si woɖe nɛ ŋu la dzi. Le suku fe wɔna aɖe me le Afrika dukɔ aɖe me la, sukuvi Ðasefo aɖewo gbe be yewomado gbe na aflaga o, eye sukutatɔwo gblɔ be yewoanya wo. Emegbe dudɔnunɔla si kpɔa agbalẽsrɔ̃nyawo gbɔ la fo nu na Ðasefo sukuviawo. Vɔvɔ̃ meɖo wo o, ke boŋ woɖe nu si tae womedo gbe na aflagaa o la me bubutɔe. Tso ɣemaɣi la, nya ma megado mo ɖa kpɔ o. Wodea sukua faa, eye ame aɖeke megafonɛ ɖe wo nu be woada le Yehowa fe se dzi o.
Joseph hã to dodokpɔ me esi srɔ̃a ku kpata. Joseph fe fometɔwo lɔ̃ ɖe ameɖiɖi fe ɖoɖo siwo wòwɔ la dzi. Gake srɔ̃a fe fometɔwo mele nyatefea me o, eya ta wodi be yewoade kukɔnu siwo medzea Mawu ŋu o la ɖoɖoa me. Joseph gblɔ be: “Esi meɖoe be nyematrɔ susu o ta la, wodze agbagba be yewoafo nya ɖe vinyewo nu; ke hã wonɔ te sesĩe. Ƒometɔwo di be yewoadɔ ŋu le nye afe me abe ale si woawo wɔnɛ ene. Gake megblɔ na wo be ne wodi be yewoadɔ ŋu kokoko la, ke menye nye afe mee woawɔe le o. Wonyae be ŋudɔdɔ mewɔ ɖeka kple nye kple srɔ̃nye fe dzixɔsewo o, eya ta le nyawo léle kpɔ ɣeyiɣi didi aɖe megbe la, woyi ɖadɔ ŋua le tefe bubu.
“Le konyifafa fe ɣeyiɣi sesẽ mawo me la, meɖe kuku na Yehowa be wòakpe ɖe ŋunye, ale be míafe fomea nagada le efe sewo dzi o. Ese nye gbedodoɖawo eye wòkpe ɖe mía ŋu míenɔ te sesĩe ɖe nyafoɖeamenuawo nu.” Joseph kple viawo mebui kpɔ gɔ̃ hã be yewoatrɔ susu le ale si yewoɖoe be yewoaɖo to Yehowa la ŋu gbeɖe o.
Ɣeyiɣi Si Me Nàte Ŋu Atrɔ Susu
Le fe 32 Kristotɔwo Ŋɔli (K.Ŋ.) la, nyɔnu aɖe si menye Israel-vi o la ɖe kuku na Yesu be wòanya gbɔgbɔ vɔ̃ ado goe le ye vinyɔnuvi me. Togbɔ be enɔ Yesu biabia dzi hã la, Yesu meɖo nya aɖeke ŋu nɛ o. Eɖe eme na efe nusrɔ̃lawo be: “Womedɔm ɖe ame bubu aɖeke gbɔ o, negbe ɖe Israel fe me alẽ búbuawo gbɔ ko.” Gake nyɔnua mena ta o, eya ta Yesu gblɔ nɛ be: “Mesɔ be woatsɔ ɖeviwo fe nuɖuɖu afu gbe ɖo ɖe avuviwo o.” Nyɔnua ɖe xɔse si gbegbe le esi fia esi wòɖo eŋu be: “Afetɔ, ele nenema baa; ke hã, avuviwo ɖua nuɖuɖu wuwlui siwo duduna tso wofe afetɔwo fe kplɔ̃ dzi.” Yesu trɔ susu eye wònya gbɔgbɔ vɔ̃a do goe le via me.
Ale si Yesu lɔ̃ faa trɔ susu le afi si wòsɔ le la nye Yehowa fe kpɔɖeŋu sɔsrɔ̃. Le kpɔɖeŋu me, esi Israel-viwo wɔ nu vɔ̃ ɖe Yehowa ŋu hesubɔ sikanyivia la, eɖoe be yeatsrɔ̃ wo. Gake esi Mose ɖe kuku ɖe wo ta la, Yehowa lɔ̃ trɔ susu.
Paulo hã lɔ̃ faa trɔ susu, abe ale si Yehowa kple Yesu wɔe ene. Le efe dutanyanyuigbɔgblɔ fe mɔzɔzɔ gbãtɔ me la, Marko gblẽe ɖi. Le ema ta, Paulo megadi be yeakplɔ Marko ɖe asi le mɔzɔzɔ bubu aɖeke me o. Gake edze abe emegbe la, Paulo de dzesii be Marko trɔ efe nɔnɔme eye ate ŋu akpe ɖe ye ŋu geɖe. Eya ta Paulo gblɔ na Timoteo be: “Kplɔ Marko, ne mia kplii miava, elabena enye kpeɖeŋutɔ nyui aɖe nam le subɔsubɔ gome.”
Nu kae míesrɔ̃ tso esiawo katã me? Togbɔ be Yehowa de blibo hã la, elɔ̃na trɔa susu, le esi wòlɔ̃ mí eye wònye nublanuikpɔla kple dzigbɔɖitɔ ta. Míawo ya míede blibo o, eye menye ɣesiaɣie míafe nuŋububu nɔa etefe o. Eya ta egahiã geɖe wu be míatrɔ susu ɣeaɖewoɣi. Le kpɔɖeŋu me, ale si míebua ame aɖewoe tsã la ate ŋu atrɔ ne míeva se nɔnɔme si me wole la gɔme nyuie wu.
Ate ŋu ahiã ɣeaɖewoɣi be míatrɔ susu le ale si míebua teokrasitaɖodzinuwoe ŋu. Ðewohĩ míesrɔ̃a Biblia hedea kpekpeawo, gake míele nyɔnyrɔxɔxɔ hem ɖe megbe. Alo be anya wɔ be míanye mɔɖelawo hafi, gake míele hehem ɖe megbe. Ate ŋu adzɔ be nɔviŋutsu aɖe manɔ subɔsubɔdɔwɔla alo hamemetsitsi fe dɔa minyam o. (1 Timoteo 3:1) Èse le ɖokuiwò me nenema kpɔa? Ðe nèkpɔe be yeate ŋu atrɔ susua? Yehowa le kpewòm be nàtsɔ agbanɔamedzi siawo ale be nàtsɔ dzidzɔ asubɔ Mawu kple ame bubuwo.
Ella, si nye Betel-fomea me tɔ le Afrika dukɔ aɖe me la gblɔ be: “Esi meva Betel gbã la, mese le ɖokuinye me be nyemate ŋu anɔ anyi wòadidi o. Didia nɔ menye be masubɔ Yehowa kple luʋɔ blibo, ke hã mía kple nye fomea me tɔwo dome nɔ kplikplikpli ŋutɔ. Le gɔmedzedzea la, mesusu wo ŋutɔ! Gake ame si mía kplii míenɔ xɔ me la de dzi fo nam, eya ta meɖoe be manɔ anyi. Le Betel nɔnɔ fe ewo megbe la, meva di be mayi edzi asubɔ le afi ma ɣeyiɣi didi si mate ŋui, ale be mate ŋu asubɔ nɔvinyewo to dɔ si wode asi nam le Betel la wɔwɔ me.”
Ɣeyiɣi Si Me Wòle Be Nàtrɔ Susu
Ɣeaɖewoɣi la, eva hiãna kokoko be míatrɔ susu. Le kpɔɖeŋu me, Kain ʋã ŋu nɔvia eye wòbi “dzi ŋutɔ.” Mawu kpɔe be Kain le nu gbegblẽ aɖe wɔ ge, eya ta exlɔ̃ nui be wòaɖu efe dzikua dzi. Mawu gblɔ na Kain be “nu vɔ̃ de xa ɖe ʋɔtru nu” nɛ. Gake le esi tefe be Kain natrɔ efe susu kple efe nɔnɔme la, edo toku Mawu fe nuxlɔ̃amea. Nublanuitɔe la, Kain va wu nɔvia!
Míate ŋu asrɔ̃ nu tso nu si dzɔ ɖe Fia Uziya dzi hã me. Tsã la, eɖo to Yehowa, eye wònɔ fomedodo nyui me kplii. Gake nublanuitɔe la, eva do eɖokui ɖe dzi. Eyi gbedoxɔa me be yeado dzudzɔ evɔ nunɔlawo koe wɔa dɔ ma hafi. Nunɔlaawo xlɔ̃ nui, gake metrɔ susu o. Uziya “do dɔmedzoe” eye wòdo toku wofe nuxlɔ̃amea. Eya ta Yehowa na anyi fo ɖe eŋu.
Ale si wòhiã be ame natrɔ susu la fe egbegbe kpɔɖeŋu ɖekae nye Joachim, si xɔ nyɔnyrɔ le fe 1955 me, gake wova ɖee le haa me le fe 1978 me. Ƒe 20 kple edzivɔ megbe la, etrɔ efe nɔnɔme hetrɔ dzi me eye wòtrɔ va nyatefea me. Esi hamemetsitsi aɖe bia Joachim be nu ka tae wòlala ɣeyiɣi didi ma gbegbe ɖo hã la, eɖo eŋu be: “Dziku kple dadae nɔ menye tae. Evem be melala ɣeyiɣi didi ma gbegbe. Gake le ɣeyiɣi mawo katã me la, menyae be Yehowa Ðasefowo ko sie nyatefea le.”
Eva hiãna be míatrɔ asi le míafe nyametsotsowo kple nuwɔnawo ŋu ɣeaɖewoɣi. Ne míelɔ̃na faa wɔa esia la, míafe nu adze Yehowa ŋu.


text: 23 Yehowa be: “Baba na lãkplɔvi siwo le alẽ siwo le nye lãnyife la tsrɔ̃m hele wo kam hlẽ!”+2 Ale Yehowa, Israel fe Mawu la, gblɔ ɖe lãkplɔvi siwo le nye dukɔ kplɔm la ŋue nye esi: “Miawoe ka nye alẽawo hlẽ; mienya wo de gbe, eye mielé be na wo o.”+“Eya ta matrɔ ɖe mia ŋu le miafe nuwɔna vɔ̃ɖiwo ta,” Yehowa ye gblɔe.3 “Nye ŋutɔ mafo nye alẽ susɔeawo nu fu tso anyigba siwo dzi menya wo ɖo ɖa la dzi,+ magakplɔ wo ava wofe gbeɖufe,+ eye woadzi asɔ gbɔ.+4 Maɖo lãkplɔvi siwo akplɔ wo beléletɔe la wo nu.+ Womagavɔ̃ azɔ o, ŋɔ magadzi wo azɔ o, eye wo dometɔ aɖeke mabu o,” Yehowa ye gblɔe.5 Yehowa be: “Kpɔ ɖa! Ŋkekewo li gbɔna, esime mana atilɔ*+ dzɔdzɔe aɖe nadze na David. Aɖu fia,+ eye wòaɖe gɔmesese deto afia, adrɔ̃ ʋɔnu ɖe etefe ahawɔ nu dzɔdzɔe le anyigba la dzi.+6 Woaɖe Yuda le eŋɔli,+ eye Israel anɔ anyi le dedienɔnɔ me.+ Ŋkɔ si woayɔ nɛ ye nye: Yehowae Nye Míafe Dzɔdzɔenyenye.”+7 Yehowa be: “Gake ŋkekewo li gbɔna, esime womagagblɔ azɔ be, ‘Zi ale si Yehowa, ame si kplɔ Israel-viwo tso Egipte-nyigba dzi la le agbe!’+ o,8 ke boŋ woagblɔ be, ‘Zi ale si Yehowa, ame si kplɔ Israel fe dzidzimeviwo tso dziehenyigba kple anyigba siwo katã dzi wòka wo hlẽ ɖo dzi la, le agbe,’ eye woanɔ woawo ŋutɔwo fe anyigba dzi.”+9 Ke nye dzi gbã le menyeÐe nyagblɔɖilawo ŋu.Nye fuwo katã le fofom.Mele abe ahamulaKple ŋutsu si dzi wain kpɔ ŋusẽ ɖo ene,Le Yehowa kple efe nya kɔkɔewo ta.10 Elabena ahasiwɔlawo yɔ anyigba la dzi fũu;+Fifode na anyigba la le konyi fam,+Eye lãnyife siwo le gbegbe la fu kplakplakpla.+Wofe mɔwo vɔ̃ɖi, eye wozãa wofe ŋusẽ le mɔ gbegblẽ nu.11 “Nyagblɔɖilawo kple nunɔlawo siaa ŋu mekɔ o.*+Eye mekpɔ wofe nu vɔ̃ɖi wɔwɔ le nye ŋutɔ nye afe me gɔ̃ hã,”+ Yehowa ye gblɔe.12 “Eya ta wofe mɔ dzi aɖiɖi eye wòado blukɔ;+Woatutu wo woadze anyi.Elabena mahe vɔ̃ ava wo dziLe fe si me mabia akɔnta wo,” Yehowa ye gblɔe.13 “Mekpɔ ŋunyɔnuwɔwɔ le Samaria+ nyagblɔɖilawo ŋu.Wogblɔ nya ɖi le Baal fe ŋkɔ me,Eye wokplɔ nye dukɔ Israel trae.14 Eye mekpɔ ŋunyɔnuwo le nyagblɔɖila siwo le Yerusalem la dome.Wole ahasiwɔwɔ dzi,+ eye wole aʋatsokaka dzi;+Wodoa ŋusẽ nu vɔ̃ɖi wɔlawo,*Eye wometrɔ tso wofe nu vɔ̃ɖi wɔwɔ me o.Wo katã le nam abe Sodom ene,+Eye emenɔlawo le abe Gomora ene.”+15 Eya ta ale aʋakɔwo fe Yehowa gblɔ ɖe nyagblɔɖilawo ŋue nye esi:“Kpɔ ɖa, mana woaɖu atsa,Eye makpe tsi si me aɖi le na wo woano.+Elabena nyagblɔɖila siwo le Yerusalem gbɔe xɔsegbegbe tso kaka ɖe anyigba blibo la dzi.”16 Ale aʋakɔwo fe Yehowa gblɔe nye esi:“Migaɖo to nyagblɔɖila siwo le nya gblɔm ɖi na mi la fe nyawo o.+Wole mia flum.*Woawo ŋutɔwo fe dzimeŋutega gblɔm wole,+Menye Yehowa fe nu me wòtso o.+17 Wole gbɔgblɔm edziedzi na ame siwo medea bubu ŋunye o la be:‘Yehowa be: “Mianɔ ŋutifafa me.”’+Eye wole gbɔgblɔm na ame siwo katã le zɔzɔm le wofe dzimesesẽ nu la be:‘Vɔ̃ aɖeke madzɔ ɖe mia dzi o.’+18 Elabena ame kae nɔ Yehowa xɔlɔ̃ veviwo fe ha meBe wòakpɔ nu ahase efe nya?Ame kae fu to anyi ɖe efe nya ŋu be yeasee?19 Kpɔ ɖa! Yehowa fe ahom atu le dziku helĩhelĩ me;Abe yali ene ahabla ɖe ame vɔ̃ɖiwo fe ta kɔtɔɔ.+20 Yehowa fe dziku nu mafa oVa se ɖe esime wòwɔ nu si wòɖo ɖe dzi me de goe hafi.Le ŋkekeawo fe nuwuɣi la, miase egɔme.21 Nyemedɔ nyagblɔɖilawo o gake wole du dzi.Nyemefo nu kpli wo o gake wole nya gblɔm ɖi.+22 Ne ɖe wonɔ xɔ̃nye veviwo fe ha me la,Anye ne wona nye dukɔ se nye nyawo,Eye wona wotrɔ tso wofe mɔ vɔ̃ dzi kple wofe nuwɔna vɔ̃ɖiwo me.”+23 Yehowa be: “Kpuife fe Mawu koe menye, eye nyemenye adzɔge fe Mawu oa?”24 “Ðe ame aɖe ate ŋu abe ɖe ɣaɣlafe, eye nyemakpɔe oa?”+ Yehowa ye gblɔe.“Ðe menye nyee yɔ dzifowo kple anyigba taŋ oa?”+ Yehowa ye gblɔe.25 “Mese nya siwo nyagblɔɖila siwo le alakpanyawo gblɔm ɖi le nye ŋkɔ me la le gbɔgblɔm be: ‘Meku drɔ̃e! Meku drɔ̃e!’+26 Ɣekaɣie esia ayi edzi le nyagblɔɖila siwo gblɔa alakpanyawo ɖi fe dzi me ase ɖo? Wofe dzi fe ameblenyawo gblɔm wole ɖi.+27 Wodi be yewoatsɔ yewofe drɔ̃e siwo wo dometɔ ɖe sia ɖe lĩna na ehavi la ana nye dukɔ naŋlɔ nye ŋkɔ be, abe ale si wo fofowo ŋlɔ nye ŋkɔ be le Baal ta ene.+28 “Nyagblɔɖila si ku drɔ̃e la, nelĩ drɔ̃e la; ke ame si si nye nya le la, negblɔ nye nya la le nyatefe me.”“Tsro gbɔ nya kae tsɔ nuku gbɔ?” Yehowa ye gblɔe.29 Yehowa be: “Ðe nye nya mele abe dzo ene,+ eye wòle abe yɔxɔmezu si gbãa agakpe gudugudu ene oa?”+30 Yehowa be: “Eya ta kpɔ ɖa, metso ɖe nyagblɔɖila siwo le nye nya fim le wo nɔewo gbɔ la ŋu.”+31 Yehowa be: “Kpɔ ɖa, metso ɖe nyagblɔɖila siwo tsɔ wofe aɖe le gbɔgblɔm be, ‘Efe nyae!’ la ŋu.”+32 Yehowa be: “Kpɔ ɖa, metso ɖe nyagblɔɖila siwo kua alakpadrɔ̃ewo helĩa wo, eye wokplɔa nye dukɔa tranae le wofe alakpanyawo kple wofe adegbefofo ta la ŋu.”+Yehowa be: “Menye nyee dɔ wo alo de se na wo o. Eya ta maɖe vi aɖeke na dukɔ sia o.”+33 “Eye ne dukɔ sia alo nyagblɔɖila alo nunɔla aɖe bia wò be, ‘Nu kae nye Yehowa fe agba* la?’ hã la, ekema nàɖo eŋu na wo be, ‘“Miawoe nye agba la! Matsɔ mi afu gbe,”+ Yehowa ye gblɔe.’34 Ke nyagblɔɖila alo nunɔla alo ame si le gbɔgblɔm be, ‘Yehowa fe agba!’* la, nye hã matrɔ ɖe ame ma kple efe afemetɔwo ŋu.35 Ale mia dometɔ ɖe sia ɖe le ehavi kple nɔvia biamee nye esi: ‘Aleke Yehowa ɖo eŋui? Eye nya kae Yehowa gblɔ?’36 Ke migagblɔ be Yehowa fe agbae* azɔ o, elabena ame sia ame ŋutɔ fe nya nye agba,* eye mietrɔ Mawu gbagbe la, aʋakɔwo fe Yehowa, mía Mawu la, fe nyawo.37 “Ale nàgblɔ na nyagblɔɖila lae nye esi: ‘Aleke Yehowa ɖo eŋu na wòe? Eye nya kae Yehowa gblɔ?38 Eye esi mieyi edzi le gbɔgblɔm be, “Yehowa fe agba!”* ta la, ale Yehowa gblɔe nye esi: “Esi miele gbɔgblɔm be, ‘Nya sia nye Yehowa fe agba,’* evɔ megblɔ na mi be, ‘Migagblɔ be, “Yehowa fe agba”* o!’ ta la,39 kpɔ ɖa! Matsɔ mi afu gbe le ŋkunyeme akpe ɖe du si metsɔ na mia kple mia tɔgbuiwo la ŋuti.40 Eye mahe ŋukpe mavɔ kple vlododo mavɔ, si womaŋlɔ be akpɔ gbeɖe o la, ava mia dzi.”’”+


text:
NUSƆSRƆ̃ 93
Yesu Trɔ Yi Dzifo
Yesu kpe kple efe nusrɔ̃lawo le Galilea. Ede se vevi sia na wo be: ‘Miyi ɖawɔ anyigbadzitɔwo katã woanye nusrɔ̃lawo. Mifia nu siwo mefia mi la wo eye mianyrɔ wo.’ Eyome edo ŋugbe na wo be: ‘Miɖo ŋku edzi be meli kpli mi ɣesiaɣi.’
Le ŋkeke 40-awo me le Yesu fe tsitretsitsi vɔ megbe la, eɖe eɖokui fia efe nusrɔ̃la alafa geɖewo le Galilea kple Yerusalem. Efia nu vevi aɖewo wo eye wòwɔ nukunu geɖewo. Emegbe Yesu kple efe apostoloawo do go zi mamlɛtɔ le Amitoa dzi. Egblɔ na wo be: ‘Migadzo le Yerusalem o. Minɔ nu si fe ŋugbe Fofo la do la lalam.’
Efe apostoloawo mese nu si wògblɔ la gɔme o. Wobiae be: ‘Ðe nèle Israel-fia zu ge fifia?’ Yesu gblɔ na wo be: ‘Ɣeyiɣia mede na Yehowa be wòaɖom Fiae o. Madidi o miaxɔ ŋusẽ to gbɔgbɔ kɔkɔe la dzi, eye mianye nye ɖasefowo. Miyi miaɖe gbefã le Yerusalem, Yudea kple Samaria va se ɖe anyigba fe sefe ke.’
Eyome wokɔ Yesu yi dzifo eye alilikpo aɖe tsyɔ edzi. Efe nusrɔ̃lawo yi edzi nɔ yame kpɔm, gake ebú.
Nusrɔ̃lawo dzo le Amitoa dzi yi Yerusalem. Wokpena edziedzi le dzifoxɔ aɖe dzi eye wodoa gbe ɖa. Wonɔ lalam be Yesu nana yewo mɔfiame bubuwo.
“Eye woaɖe gbefã Fiaɖufe ŋuti nya nyui sia le anyigba blibo la katã dzi be wòanye ɖaseɖiɖi na dukɔwo katã, eye ekema nuwuwu la ava.”—Mateo 24:14